text:
CHITSAUKO 8
Umambo hwaMwari Chii?
Bhaibheri rinotiudzei nezvoUmambo hwaMwari?
Umambo hwaMwari huchaitei?
Umambo hwacho huchaita kuti zvinoda Mwari zviitwe panyika rini?
1. Munyengetero upi wakakurumbira uchaongororwa iye zvino?
MAMIRIYONI evanhu munyika yose vanoziva munyengetero unowanzonzi nevakawanda Munyengetero waShe. Mashoko aya anotaura nezvomunyengetero wakakurumbira wakapiwa naJesu Kristu pachake achienzanisira. Iwo munyengetero une zvaunoreva chaizvo, uye kukurukura zvikumbiro zvawo zvitatu zvokutanga kuchakubatsira kudzidza zvakawanda pamusoro pezvinonyatsodzidziswa neBhaibheri.
2. Ndezvipi zvinhu zvitatu izvo Jesu akadzidzisa vadzidzi vake kunyengeterera?
2 Paakatanga munyengetero uyu wokuenzanisira, Jesu akarayira vakanga vakamuteerera kuti: “Saka, munofanira kunyengetera seizvi: ‘Baba vedu vari kumatenga, zita renyu ngaritsveneswe. Umambo hwenyu ngahuuye. Kuda kwenyu ngakuitwe panyika, sezvakunoitwa kudenga.’” (Mateu 6:9-13) Zvikumbiro zvitatu izvi zvinorevei?
3. Chii chatinofanira kuziva nezvoUmambo hwaMwari?
3 Kusvika iye zvino tadzidza zvakawanda nezvezita raMwari rokuti Jehovha. Uye tati kurukurei zvinodiwa naMwari—zvaakaita uye zvaachaitira vanhu. Zvisinei, Jesu akanga achitaura nezvechii paakatiudza kuti tinyengetere tichiti: “Umambo hwenyu ngahuuye”? Umambo hwaMwari chii? Kuuya kwahwo kuchatsvenesa sei zita raMwari, kana kuti kuriita dzvene? Uye kuuya kwoUmambo kwakabatana sei nokuita zvinoda Mwari?
CHIRI UMAMBO HWAMWARI
4. Umambo hwaMwari chii, uye Mambo wahwo ndiani?
4 Umambo hwaMwari ihurumende yakatangwa naJehovha Mwari ina Mambo akasarudzwa naMwari. Mambo woUmambo hwaMwari ndiani? NdiJesu Kristu. Jesu saMambo, mukuru kupfuura vatongi vose vevanhu uye anonzi “Mambo wevaya vanotonga semadzimambo uye Ishe wevaya vanotonga semadzishe.” (1 Timoti 6:15) Ane simba rokuita zvakanaka kwazvo kupfuura chero mutongi wevanhu upi zvake, kunyange akanaka kwazvo wavo.
5. Umambo hwaMwari huchatonga huri kupi, uye huchatonga chii?
5 Umambo hwaMwari huchatonga huri kupi? Ko Jesu anombova kupi? Chokwadi unoyeuka uchidzidza kuti akaurayirwa padanda rokutambudzikira, akabva azomutswa. Nguva pfupi izvozvo zvaitika, akakwira kudenga. (Mabasa 2:33) Saka, ikoko ndiko kune Umambo hwaMwari—kudenga. Ndokusaka Bhaibheri richihuti ‘umambo hwokudenga.’ (2 Timoti 4:18) Kunyange zvazvo Umambo hwaMwari huri kudenga, ihwo huchatonga nyika.—Zvakazarurwa 11:15.
6, 7. Chii chinoita kuti Jesu ave Mambo anoshamisa?
6 Chii chinoita kuti Jesu ave Mambo anoshamisa? Kutanga, haazombofi. Richienzanisa Jesu nemamwe madzimambo ari vanhu, Bhaibheri rinomuti “iye oga asingafi, anogara muchiedza chisingasvikiki.” (1 Timoti 6:16) Izvi zvinoreva kuti zvakanaka zvose zvinoitwa naJesu zvicharamba zviripo. Uye achaita zvakawanda zvichabatsira vanhu.
7 Funga nezvouprofita hweBhaibheri uhwu pamusoro paJesu hunoti: “Mudzimu waJehovha uchagara pamusoro pake, mudzimu wouchenjeri uye wokunzwisisa, mudzimu wezano uye wokuva nesimba, mudzimu wokuziva uye wokutya Jehovha; uye iye achafara pakutya Jehovha. Haazotongi nokungoona chete nemaziso ake, kana kungotsiura maererano nezvaanenge anzwa nenzeve dzake. Asi achatongera vakaderera nokururama, uye achatsiura nokururama nokuda kwevanyoro venyika.” (Isaya 11:2-4) Mashoko iwayo anoratidza kuti Jesu aizova Mambo akarurama uye anonzwira tsitsi vanhu vari panyika. Waizoda kuva nomutongi akadaro here?
8. Ndivanaani vachatonga naJesu?
8 Hechino chimwe chokwadi chine chokuita noUmambo hwaMwari: Jesu haazotongi ari oga. Achava nevamwe vaachatonga navo. Somuenzaniso, muapostora Pauro akaudza Timoti kuti: “Kana tikaramba tichitsungirira, tichatongawo pamwe chete semadzimambo.” (2 Timoti 2:12) Chokwadi, Pauro, Timoti, uye vamwe vanhu vakatendeka vakasarudzwa naMwari vachatonga pamwe chete naJesu muUmambo hwokudenga. Vangani vachava nomukana iwoyo unoshamisa?
9. Vangani vachatonga pamwe chete naJesu, uye Mwari akatanga kuvasarudza rini?
9 Sezvakataurwa muChitsauko 7 chebhuku rino, muapostora Johani akaratidzwa “Gwayana [Jesu Kristu] rimire paGomo reZiyoni [nzvimbo yake youmambo kudenga], riine vane zviuru zvine zana nemakumi mana nezvina vakanga vaine zita raro nezita raBaba varo rakanyorwa pahuma dzavo.” Vane 144 000 ivavo ndivanaani? Johani pachake anotiudza kuti: “Ava ndivo vanoramba vachitevera Gwayana pasinei nokwarinoenda. Ava vakatengwa pakati pevanhu sezvibereko zvokutanga kuna Mwari nokuGwayana.” (Zvakazarurwa 14:1, 4) Chokwadi, ivo vateveri vaJesu Kristu vakatendeka vakanyatsosarudzwa kuti vanotonga kudenga pamwe naye. Pashure pokunge vamutswa kubva murufu vachienda kuupenyu hwokudenga, “vachatonga semadzimambo pamusoro penyika” pamwe chete naJesu. (Zvakazarurwa 5:10) Kubvira pamazuva evaapostora, Mwari ave achisarudza vaKristu vakatendeka kuti azadzise nhamba yevane 144 000.
10. Nei urongwa hwokuti Jesu nevane 144 000 vatonge vanhu kuri kuratidzwa kworudo?
10 Urongwa hwakaitwa hwokuti Jesu nevane 144 000 vatonge vanhu kuratidzwa kworudo kukuru. Kutanga, Jesu anoziva zvazvinoreva kuva munhu uye kutambura. Pauro akataura kuti Jesu haasi munhu “asingagoni kunzwira tsitsi kusava nesimba kwedu, asi akaedzwa muzvinhu zvose kufanana nesu, asi iye akaramba asina chivi.” (VaHebheru 4:15; 5:8) Vaachatonga navo vakatamburawo uye vakatsungirira sevanhu. Uyewo, vakarwisana nokusakwana, vakatsungirira marudzi ose okurwara. Zvechokwadi, ivo vachanzwisisa matambudziko anotarisana nevanhu!
UMAMBO HWAMWARI HUCHAITEI?
11. Nei Jesu akataura kuti vadzidzi vake vaifanira kunyengeterera kuda kwaMwari kuti kuitwe kudenga?
11 Jesu paakataura kuti vadzidzi vake vaifanira kunyengeterera Umambo hwaMwari kuti huuye, akataurawo kuti vaifanira kunyengeterera kuti kuda kwaMwari kuitwe “panyika, sezvakunoitwa kudenga.” Mwari ari kudenga, uye zvaanoda zvagara zvichiitwa ikoko nengirozi dzakatendeka. Zvisinei, muChitsauko 3 chebhuku rino, takadzidza kuti ngirozi yakaipa yakarega kuita zvinoda Mwari, ikaita kuti Adhamu naEvha vatadze. MuChitsauko 10, tichadzidza zvakawanda pamusoro pezvinodzidziswa neBhaibheri nezvengirozi iyoyo yakaipa, yatinoziva saSatani Dhiyabhorosi. Satani nezvisikwa zvomudzimu, ngirozi dzakasarudza kumutevera—dzinonzi madhimoni—vakabvumirwa kuramba vari kudenga kwenguva yakati. Saka, panguva iyoyo havasi vose mudenga vaiita zvaidiwa naMwari. Izvozvo zvaizochinja Umambo hwaMwari pahwaizotanga kutonga. Mambo akanga achangobva kugadzwa, Jesu Kristu, aifanira kurwa naSatani.—Zvakazarurwa 12:7-9.
12. Ndezvipi zviitiko zviviri zvinokosha zvinorondedzerwa pana Zvakazarurwa 12:10?
12 Mashoko ouprofita anotevera anorondedzera zvaizoitika: “Ndakanzwa inzwi guru kudenga richiti: ‘Zvino ruponeso rwazoitika nesimba noumambo hwaMwari wedu nechiremera chaKristu wake, nokuti anopomera hama dzedu [Satani] akandwa pasi, anodzipomera masikati nousiku pamberi paMwari wedu!’” (Zvakazarurwa 12:10) Waona here zviitiko zviviri zvinokosha kwazvo zvarondedzerwa mundima yeBhaibheri iyoyo? Kutanga, Umambo hwaMwari huchitungamirirwa naJesu Kristu hunotanga kutonga. Chechipiri, Satani anodzingwa kudenga ndokukandwa panyika.
13. Kudzingwa kwaSatani kudenga kwakaguma nei?
13 Zviitiko zviviri izvozvo zvakaguma nei? Pamusoro pezvakaitika kudenga, tinoverenga kuti: “Saka farai, imi matenga nemi munogara maari!” (Zvakazarurwa 12:12) Chokwadi, ngirozi dzakatendeka dziri kudenga dzinofara, nokuti iye zvino Satani nemadhimoni ake zvavasisiko kudenga, wose ariko akatendeka kuna Jehovha Mwari. Kune rugare rwakakwana, rusingakanganiswi uye kunzwanana. Zvinoda Mwari zviri kuitwa kudenga.
14. Satani zvaakakandwa panyika chii chakaitika?
14 Zvisinei, zvakadini nenyika? Bhaibheri rinoti: “Mune nhamo imi nyika negungwa, nokuti Dhiyabhorosi aburuka kwamuri, akatsamwa kwazvo, achiziva kuti ane nguva pfupi.” (Zvakazarurwa 12:12) Satani akatsamwa nokudzingwa kwaakaitwa kudenga uye kuva kwake asarirwa nenguva pfupi. Akatsamwa kudaro anokonzera matambudziko, kana kuti “nhamo,” panyika. Tichadzidza zvakawanda nezve“nhamo” iyoyo muchitsauko chinotevera. Asi tichifunga nezvaizvozvo, tingabvunza kuti, Umambo hungaita sei kuti zvinodiwa naMwari zviitwe panyika?
15. Ndezvipi zvinoda Mwari nokuda kwenyika?
15 Yeuka zvinoda Mwari nokuda kwenyika. Wakadzidza nezvazvo muChitsauko 3. MuEdheni, Mwari akaratidza kuti zvaanoda ndezvokuti nyika ino ive paradhiso izere nevanhu vasingafi, vakarurama. Satani akaita kuti Adhamu naEvha vatadze, uye izvozvo zvakanonotsa kuzadzika kwezvinoda Mwari nokuda kwenyika asi hazvina kuzvichinja. Jehovha achine chinangwa chokuti “vakarurama vachagara nhaka yenyika, vachagara mairi nokusingaperi.” (Pisarema 37:29) Uye Umambo hwaMwari huchaita izvozvo. Sei?
16, 17. Dhanieri 2:44 inotiudzei nezvoUmambo hwaMwari?
16 Funga nezvouprofita huri pana Dhanieri 2:44. Ipapo tinoverenga kuti: “Mumazuva emadzimambo iwayo, Mwari wokudenga achamutsa umambo husingazomboparadzwi. Umambo hwacho hahuzopfuudzwi kune vamwe vanhu. Huchapwanya, hwogumisa umambo hwose uhwu, uye ihwo huchamira nokusingagumi.” Izvi zvinotiudzei nezvoUmambo hwaMwari?
17 Kutanga, zvinotiudza kuti Umambo hwaMwari hwaizogadzwa “mumazuva emadzimambo iwayo,” kana kuti humwe umambo huchiripo. Chechipiri, zvinotiudza kuti Umambo hwacho huchagara nokusingaperi. Hahuzokundwi uye hahuzotsiviwi neimwe hurumende. Chechitatu, tinoona kuti pachava nehondo pakati poUmambo hwaMwari noumambo hwenyika ino. Umambo hwaMwari huchakunda. Pakupedzisira, ihwo huchava hurumende imwe chete inenge ichitonga vanhu. Panguva iyoyo vanhu vachava noutongi hwakanaka kwazvo hwavasati vambowana.
18. Hondo yokupedzisira pakati poUmambo hwaMwari nehurumende dzenyika ino inonzi chii?
18 Bhaibheri rine zvakawanda zvokutaura nezvehondo yokupedzisira pakati poUmambo hwaMwari nehurumende dzenyika ino. Somuenzaniso, rinodzidzisa kuti mugumo zvaunoswedera pedyo, midzimu yakaipa ichaparadzira nhema kuti inyengedze “madzimambo enyika yose inogarwa.” Nechinangwa chei? “Kuti [i]aunganidzire [madzimambo] kuhondo yezuva guru raMwari Wemasimbaose.” Madzimambo enyika achaungana “kunzvimbo inonzi Ha-Magedhoni muchiHebheru.” (Zvakazarurwa 16:14, 16) Nokuda kwezvinotaurwa mundima idzodzo mbiri, kurwisana kwokupedzisira pakati pehurumende dzevanhu noUmambo hwaMwari kunonzi hondo yeHa-Magedhoni, kana kuti Amagedhoni.
19, 20. Chii chinotadzisa zvinoda Mwari kuti zviitwe panyika iye zvino?
19 Umambo hwaMwari huchapedzei neAmagedhoni? Chimbofungazve nezvokuti zvinodiwa naMwari nokuda kwenyika ndezvipi. Jehovha Mwari akaita chinangwa chokuti nyika izare nevanhu vakarurama, vakakwana vanenge vachimushumira muParadhiso. Chii chinotadzisa izvozvo kuti zviitike iye zvino? Kutanga, tine zvivi, uye tinorwara tofa. Zvisinei, takadzidza muChitsauko 5 kuti Jesu akatifira kuitira kuti tirarame nokusingaperi. Zvimwe unoyeuka mashoko akanyorwa muEvhangeri yaJohani anoti: “Mwari akada nyika kwazvo zvokuti akapa Mwanakomana wake akaberekwa ari mumwe oga, kuti munhu wose anotenda maari arege kuparadzwa asi ave noupenyu husingaperi.”—Johani 3:16.
20 Rimwe dambudziko nderokuti vanhu vakawanda vanoita zvinhu zvakaipa. Vanoreva nhema, vanonyengera, uye vanoita unzenza. Havadi kuita zvinoda Mwari. Vanhu vanoita zvinhu zvakaipa vachaparadzwa muhondo yaMwari yeAmagedhoni. (Pisarema 37:10) Chimwezve chikonzero nei zvinoda Mwari zvisiri kuitwa panyika ndechokuti hurumende hadzikurudziri vanhu kuzviita. Hurumende dzakawanda dzave dzisina simba, dziine utsinye, uye dziine uori. Bhaibheri rinoti nenzira yakajeka: “Munhu akatonga mumwe munhu achimukuvadza.”—Muparidzi 8:9.
21. Umambo huchaita sei kuti zvinoda Mwari zviitwe panyika?
21 Pashure peAmagedhoni, vanhu vachange vava pasi pehurumende imwe chete, Umambo hwaMwari. Umambo ihwohwo huchaita zvinoda Mwari uye huchaunza zvikomborero zvinoshamisa. Somuenzaniso, huchabvisa Satani nemadhimoni ake. (Zvakazarurwa 20:1-3) Simba rechibayiro chaJesu richashandiswa zvokuti vanhu vakatendeka havazorwarizve, vofa. Asi, mukutonga kwoUmambo vachazokwanisa kurarama nokusingaperi. (Zvakazarurwa 22:1-3) Nyika ichaitwa paradhiso. Saka Umambo huchaita kuti zvinoda Mwari zviitwe panyika uye huchatsvenesa zita raMwari. Izvi zvinorevei? Zvinoreva kuti pakupedzisira muUmambo hwaMwari munhu wose anenge ari mupenyu achakudza zita raJehovha.
UMAMBO HWAMWARI HUCHAITA IZVOZVO RINI?
22. Nei tichiziva kuti Umambo hwaMwari hahuna kuuya Jesu paaiva pasi pano kana kuti achangomutswa?
22 Jesu paakaudza vateveri vake kuti vanyengetere vachiti, “Umambo hwenyu ngahuuye,” zvaiva pachena kuti Umambo ihwohwo hwakanga husati hwauya panguva iyoyo. Hwakauya here Jesu paakakwira kudenga? Kwete, nokuti Petro naPauro vakataura kuti pashure pokunge Jesu amutswa, uprofita huri pana Pisarema 110:1 hwakazadzika paari, hwokuti: “Jehovha akati kunaShe wangu: ‘Gara kuruoko rwangu rworudyi kusvikira ndaita kuti vavengi vako vave sechitsiko chetsoka dzako.’” (Mabasa 2:32-35; VaHebheru 10:12, 13) Paiva nenguva yokumirira.
Umambo hwaMwari pahuchange hwava kutonga kuda kwake kuchaitwa panyika sezvakunoitwa kudenga
23. (a) Umambo hwaMwari hwakatanga kutonga rini? (b) Chii chichakurukurwa muchitsauko chinotevera?
23 Zvaizotora nguva yakareba sei? Muzana remakore rechi19, vadzidzi veBhaibheri vomwoyo wose vakaratidza kuti nguva yacho yokumirira yaizoguma muna 1914. (Nezvomusi uyu, ona Mashoko Okuwedzera, mapeji 215-18.) Zviitiko zvenyika zvakatanga muna 1914 zvinosimbisa kuti kuverenga makore ikoko kwevadzidzi veBhaibheri vomwoyo wose kwakanga kwakarurama. Kuzadzika kwouprofita hweBhaibheri kunoratidza kuti muna 1914, Kristu akava Mambo uye Umambo hwaMwari hwokudenga hwakatanga kutonga. Saka, tiri kurarama mu“nguva pfupi” iyo Satani asarirwa nayo. (Zvakazarurwa 12:12; Pisarema 110:2) Tinogonawo kutaura nechivimbo kuti nokukurumidza Umambo hwaMwari huchaita chimwe chinhu kuitira kuti zvinoda Mwari zviitwe panyika. Unoona here izvi zviri mashoko anofadza zvikuru? Unodavira here kuti ndezvechokwadi? Chitsauko chinotevera chichakubatsira kuona kuti zvechokwadi Bhaibheri rinodzidzisa zvinhu izvi.


c: text/html

text:
Chidzikwe
Pakushanda kunoita hushangazhi pane mipimo yakatarwa pamitemo yenyika Pasirose kuti ive mipimo yechokwadi inofananidzwa Pasirose. Izvi zvinoitwa kuti pakutengeserana pave nekuwirirana kuti huwandu wezviri kutengeswa hwakakura zvakadii.
Mipimo yakatarwa iyi inonzi chidzikwe (Standard kuEnglish). Nyika dzose dzinosungirwa kuenzanisa zviyero zvadzo nechidzikwe chakatarwa neISO - International Organisation for Standardisation rinova sangano rakapiwa hutongi pamusoro pezvidzikwe zvakasiyana-siyana.
Somuenzaniso panopimwa huremu kunoshandiswa chiyero chinonzi kilogram - ichi chiyero chinofanirwa kuenzana munyika dzose.

robotstxt: allowed

filter: keep


text:
Gonyozhinji
Muchidzidzo chePimanyika, gonyozhinji (Polygon kuChirungu) chiumbwa chine mativi mazhinji; kubvira pamatatu zvichikwira. Mitsetse inobatana pamikwava inenge yakati twasa.
Kupihwa kwezita[chinja | edit source]
KuChirungu izwi rokuti "polygon" rinoreva chiumbwa chine mativi mazhinji uye gonyo zhinji. Shoko rinoti poly rinoreva many - kuwanda. Shoko rinoti "gon" rinobva pashoko rekuti gonia (Latin) rinoreva bend kana kuti ankle. Isu kuChiShona tichapa zita rokuti gonyozhinji kududzira shoko rokuti polygon. Zvichinge zvamira nenzira iyoyi hazvichanetsi kupa mazita eShona kuzviumbwa; tinenge toverenga kuti chiumbwa chine gonyo (mikwava) ngani kana kuti mativi mangani.
- Triangle ine mativi matatu inenge yonzi gonyonhatu.
- Quadrilateral ine mativi mana inenge yonzi gonyoina.
- Pentagon ine mativi mashanu inenge yonzi gonyoshanu.
- Decagon ine mativi gumi inenge yonzi gonyogumi, zvichingodaro.
Tichiri ipapo zvakafanira kuti tionesane kuti gonyozhinji rega-rega rakaumbwa riine mativi anoverengwa kuenzana nemagonyo ari mukati mechiumbwa ichocho.
Magonyo egonyozhinji[chinja | edit source]
gonyozhinji rega-rega rine mativi anoverengwa kuenzana nemikwava yarinaro. Mukwava wega-wega une magonyo ane chitsama. Magonyo anonyanya kuwongororwa ndeaya:
Magonyo emukati – Magonyo emukati egonyozhinji ine mativi n (n-gonyo) anohwerengedzwa kusvika (n − 2)180o. gonyozhinji ine mativi n inokwanisa kutariswa sokunge yakavakwa negonyonhatu n dzinosangana paGoko regonyozhinji. gonyo inotenderera pagoko yakakura 360o, kana kuti 180(2). Tikabvisa kukura kwegonyo riri pagoko kubva pakukura kwemagonyo ari mugonyonhatu dziripo "n", tinowana (n − 2)180o kukura kwemagonyo emukati, megonyozhinji. Poinsot ndiye akatanga kutsvakurudza nekunyora pamusoro pemagonyo emukati egonyozhinji.
Makonyo ekunze - aya magonyo anohwerengedzwa kuita 360k, apa k anenge ari nhamba yakazvikwanira (interger).
Mipanda yeGonyozhinji[chinja | edit source]
Kune gonyozhinji rinenge rine mativi akaenzana uye mikwava yakaenzana; irori rine kuchenzana kwemativi nemagonyo ndiro rinonzi gonyozhiji remachenzano - (regular polygon). Kunoitawo gonyozhinji rine mativi kana magonyo asina kuenzana; irori risina kuchenzana kwemativi nemagonyo ndiro rinonzi gonyozhinji risakachenzana - irregular polygon.


text:
Zviringani
Muzvidzidzo Masvomhu nePimanyika, zviringani (Coordinates KuEnglish) izwi rinoreva nhamba dzakarongeka dzinoverengwa kuchitevedzwa maAkiso akatarwa munharaunda iri kushandirwa. Nhamba idzi dzinoringanisa (align) nhambwe dzinoverengwa dzichitevedza maakiso anotarwa akarurama kuti tigone kudoma pane chimiso chiri kutsvakwa. Izvi zvinoreva kuti nhambwe mbiri idzi, dzinokwanisa kunongedza chimiso chimwechete, chiricho choga - ipapo toti zvaringana nokuti hapana kurasika. Tichinge tatara maakiso ane zviringani nenzira iyi tinenge tave neGumbapamwe reZviringani (Coordinates System). Ruzivo urwu rwakaunganidzwa naRené Descartes paakanyora Gumbapamwe reZviringani raDescartes (Cartesian Coordinates System).


text:
Nhau 77: Havazati Vaizopfugamira
Unoyeuka here uchinzwa nezvamajaya matatu aya? Hungu, ishamwari dzaDhanieri dzakaramba kudya zvakanga zvisina kuvanakira. VaBhabhironi vaivaidza kuti Shadraki, Meshaki naAbhedhinego. Asi vatarire zvino. Vanoregerereiko kupfugamira uyu mufananidzo muhombe somumwe ari wose? Ngatiwanei.
Unoyeuka mitemo yakanyorwa naJehovha amene here inonzi Mirairo Gumi? Wokutanga wayo ndouyu: 'Usanamata vamwe vamwari vapi navapi kunze kwangu.' Majaya aya pano ari kuterera uyu mutemo, kunyange chisiri chinhu chiri nyore chokuita.
Nebhukadnezari, mambo weBhabhironi, adanira vanhu vazhinji vanokosha kuzokudza uyu mufananidzo waakamisa. Achangobva kupedza kutaura kuvanhu vose kuti: 'Pamunonzwa kurira kwehwamanda, norudimbwa namamwe marimba, muchapfugama ndokunamata uyu mufananidzo wendarama. Aninani asingapfugami ndokunamata achakandirwa pakarepo muchoto chomwoto unopisa.'
Nebhukadnezari paanonzwa kuti Shadraki, Meshaki naAbhedhinego havana kupfugama, anotsamwa zvikuru. Anoita kuti vaunzwe kwaari. Anovapa rimwe banza rokupfugama. Asi majaya aya anovimba naJehovha. 'Mwari wedu watinobatira anokwanisa kutiponesa,' anoudza Nebhukadnezari. 'Asi kana akasatiponesa, hatizati tichizopfugamira mufananidzo wenyu wendarama.'
Pakunzwa izvi, Nebhukadnezari anototsamwa zvikuru. Pedyopo pane choto uye anoraira kuti: 'Vesai choto chomwoto chipise kwazvo kanomwe kupinda zvachaiva kare' Ipapo anoita kuti varume vane simba kwazvo veuto rake vasunge Shadraki, Meshaki naAbhedhinego ndokuvakandira muchoto chomwoto. Choto chomwoto chinopisa zvikuru zvokuti varume vane simba vanourawa namarimi omwoto. Asika zvakadiniko namajaya matatu vavakandiramo?
Mambo anotarira muchoto chomwoto, ndokuva anotya zvikuru kwazvo. 'Hatina kusunga varume vatatu ndokuvakandira muchoto chomwoto unopisa kwazvo here?' anobvunza.
'Hungu, takandira,' vabatiri vake vanopindura.
'Asika ndinoona varume vana vachifamba famba mumwoto,' anodaro. 'Havana kusungwa, uye mwoto hauzi kuvakuvadza. Asi wechina anenge mwari.' Mambo anoswedera pedyo nomukova wechoto chomwoto ndokudaidzira kuti: 'Shadraki! Meshaki! Abhedhinego! Budai, imi vabatiri vaMwari Wokumusorosoro!'
Pavanobuda, ari wose angaona kuti havana kukuvadzwa. Ipapo mambo anoti: 'Mwari waShadraki, Meshaki naAbhedhinego ngaarumbidzwe! Atuma ngirozi yake ndokuvaponesa nokuti havazati vaizopfugama ndokunamata mwari upi noupi kunze kwowavo vamene.'
Uyu hauzati uri muenzaniso wakaisvonaka wokutendeka kuna Jehovha wokuti titevere here?
Eksodho 20:3; Dhanieri 3:1-30.
Mibvunzo
- Nebhukadhinezari, mambo weBhabhironi, arayira vanhu murayiro upi?
- Nei shamwari nhatu dzaDhanieri dzisiri kupfugamira mufananidzo wendarama?
- Nebhukadnezari paanopa vaHebheru vatatu mumwe mukana wokupfugama, vanoratidza sei kuvimba kwavo naJehovha?
- Nebhukadnezari anoita kuti varume vake vaitei kuna Shadraki, Meshaki naAbhedhinego?
- Nebhukadnezari anoonei paanotarira muchoto chomoto?
- Nei mambo achirumbidza Mwari waShadraki, Meshaki naAbhedhinego, uye muenzaniso upi wavanotipa?
Mibvunzo yokuwedzera
- Verenga Dhanieri 3:1-30.
Mafungiro api akaratidzwa nevaHebheru vatatu vaduku anofanira kutevedzerwa nevashumiri vose vaMwari pavanotarisana nemiedzo yokuvimbika? (Dhan. 3:17, 18; Mat. 10:28; VaR. 14:7, 8)
Jehovha Mwari akadzidzisa Nebhukadnezari chidzidzo chipi chinokosha? (Dhan. 3:28, 29; 4:34, 35)


text:
Jesu ndiMwari Wemasimbaose Here?
Mhinduro yeBhaibheri
Vaishora Jesu vaimupomera mhosva yokuti aizviti akaenzana naMwari. (Johani 5:
Baba vakuru kwandiri.”
Vateveri vaJesu vepakutanga-tanga havana kumbobvira vaona Jesu semunhu akaenzana naMwari. Somuenzaniso, muapostora Pauro akanyora kuti pashure pokunge Jesu amutswa, Mwari “
akamukwidziridza [Jesu] kunzvimbo yepamusoro.” Zviri pachena kuti Pauro aibvuma kuti Jesu haasi Mwari Wemasimbaose. Dai aiva Mwari Wemasimbaose, Mwari aizokwidziridzwa sei Jesu pachinzvimbo chepamusorosoro?


text:
Muronga
Muronga (Channel in English) kureva nzvimbo inofambwa nayo nezvinhu zvinofamba, ingava iri mumvura, padunhu, pamhuka.
Mienzaniso[chinja | edit source]
- Muronga Suez Canal uri pakati peEgypt neIsrael unoshandiswa kufambisa ngarava dzichibva kuGungwa Mediterranean kuenda kuRed Sea.
- Muronga wechikafu unotakura chikafu zvichibva pamuromo, kupfuura nemudumbu, hura dzamara kusvika kumukosho.
- Mukoronga irrigation channel.
- Rupandakova - small channel.
Tsika[chinja | edit source]
- Hove dzinofamba dziine muronga.


text:
Sambamba
Muchidzidzo chePimanyika, sambamba (parallel) izwi rinotsangangudza mitsetse miviri yakati twasa yakataramukana nhambwe dzakaenzana panzvimbo dzose kana nhambwe ichipimwa pakati pemitsetse iyi. Apa nhambwe inofanirwa kunge iri kupimwa kuchitevedzwa mitsetse wechitatu unocheka mitsetse miviri yokutanga. Mutsetse wechitatu unofanirwa kunge uchicheka miviri iyi pamukwava une gonyo rakaenzana panzvimbo dzose. Muenzaniso wemitsetse wakati sambamba isimbi mbiri dzenjanji nokuti dzinofamba dzakayererana asi dzisingapesane.
Vamwe vatauri vanoti kuyambikana.


text:
Zimbabwe
- Ona zveMasvingo eZimbabwe.
- Kana uchitsvaga zvakawanda nezvokuvhota gore ra2008, ona nyaya iyi.
Zimbabwe (madanirwo /zɪmˈbɑːbweɪ/), ichinzizve Republic of Zimbabwe, uye yakambozivikanwa seSouthern Rhodesia, Republic of Rhodesia uyezve Zimbabwe Rhodesia, inyika yakakomberedzwa nedzimwe iri kuchamhembe kweAfrica. Kumabvazuva kuneMozambique, kuchamhembe kune Chamhembe Africa, kumadokero kune Botswana, kumaodzanyemba kuneZambia. Mutauro wemahofisi Chirungu (English) asi ruzhinji rwevanhu munyika iyi rwunotaura ChiShona. ChiShona mutauro wevanhu vakagara munzvimbo iyi kubva makarekare. Rurimi rweSindebele rwunotaurwawo zvakare muZimbabwe nevanhu veMatabele. Ava vanhu vakasvikawo munzvimbo iyi apo veChiShona vanga vatodzika midzi. VeMatabele ava vaibvawo nechekuchamhembe uko vaitiza ishe wavo Shaka Zulu uyo aida kuvabvisa chirikumeso. Zvakare kuchamhembe kwenyika iyi kune rwizi rukuru rwunonzi Limpopo, ukuwo kumaodzanyemba kunezve rumwe rukuru runonzi rwizi Zambezi. Nzizi idzi ihuru kwazvo uye dzinodira mugungwa reIndian Ocean.
Kubvira makore 1250 kabanga kuzvika 1629, nzvimbo yavekuzikanwa seZimbabwe iyi yaitongwa nemadzimambo eMutapa (Mutapa Empire), vachizikanwazve sekuti Mwene Mutapa, Monomatapa kana kuti pachirungu Empire of Great Zimbabwe. Nzvimbo iyoyi yaive nemukurumbira chaizvo panyaya dzendarama(Goridhe), iro raifambiswa nevanhu vechiArab. Zvakadaro, vechiPutukezi (Portuguese) vakauya ndokuparadza urongwa ihwohwo nokukasira, zvikasiya Monomatapa iri panguva yaChimbetu chaiyo. Gore ra1834 veMatabele, ava vanga vakuzviti maNdebele, vakasvikawo munzvimbo iyoyi yamadzimambo Mutapa. Vakasvika nechekuchamhemhembe kwakadziva kumadokero (South West) kwenzvimbo yamadzimambo Mutapa. Tambo taura pamusoro kuti vanhu ava vakange vari kutiza kubva kunamambo wavowo Shaka ainge arikudya marasha chamhembe ikoko. VechiNdebele ava vaitungamirwawo namambo wavoLobengula. Nzvimbo yavakagara iyi yaizozikanwa seMatabeleland munguva yaizotevera kusanginisira zvino uno.
Nyika yeZimbabwe yakawana kuzvitonga mugore ra1980, apo bato reZanu-PF raRobert Gabriel Mugabe rakavhoterwa neruzhinji rwevanhu. Mureza weBritain wakadzikiswa musi wa18 April 1980, mureza weZimbabwe ukasimudzwa.
Matongerwo eNyika[chinja | edit source]
Zimbabwe inyika yakapatsanurwa kuva nematunhu masere nemaguta mairi anotarisirwa sematunhu mukuva kwawo. Dunhu rese rine guta guru imo munoitirwa mabhizimusi ehurumende.
Mazita ematunhu akagadzirwa kubva mumazita eMashonaland neMatabeleland iwo akagadzirwa nevarungu munguva yekutongwa neBritain. Mashonaland ndiyo yaive nzvimbo yatanga kugarwa neBritish South Africa Company Pioneer Column uko Matabeleland yaiva nzvimbo yakatorwa mukupera kweHondo yekutanga yemaMatabele (First Matabele War). Nzvimbo idzi dzinotevedzawo nyika dzaigarwa nemaShona nemaNdebele varungu vasati vauya, zvisinei kuti izvozvi kunoita kusangana kwevanhu mumatunhu aya. Dunhu rese rinotongwa naProvincial Governor, uyu anosarudzwa nemutangimiri wenyika yeZimbabwe. Hurumende yematunhu inotungamirwa naiye Provincial Administrator, uyu anosarudzwa nePublic Service Commission. Zvimwewo zvinhu zvinoitwa nehurumende yenyika mumatunhu zvinoitwa nemahofisi emapoka ehurumende yenyika.
Zimbabwe paDandira reMbariro neNhungo dzeTaranyika[chinja | edit source]
Nyika yeZimbabwe iri murumana rwembariro 20oS neNhungo 30oE. Zimbabwe iri pakati peMutsazanisi neTropic of Capricon, inova nzvimbo iri mudunhu reTropics rinowana murazvo wezuva zvakanyanya. Nzvimbo dziri muTropics dzinodziya nguva zhinji, kana tichienzanisa nenzvimbo dziri kunze kweTropics. Zvakadaro tinoda kuonesana kuti nyika yeZimbabwe inotonhorera zvichienzaniswa nedzimwe nzvimbo dziri mudunhu reTropics. Izvi zvinokonzerwa nokuti chikamu cheZimbabwe chiri panzvimbo yakakwirira inonzi duvurwi (plateau). Nzvimbo dziri pahukwidza (altitude) huri pamusoro dzinotonhorera pane nzvimbo dziri pahukwidza huri pasi.
Hezvinoi zviringani zveTaranyika zvemaguta ari muZimbabwe:


text:
Kamba dzenhapwa
Shoko rokuti kamba dzenhapwa (Concentration camp kuChirungu) rinoreva kamba dzinotenherwa vanhu nenzira yekumanikidzwa uye zvisiri pamitemo yakaysarukana. Kazhinji vanhu ava vachigara zvisina kusununguka munzvimbo dzisina kutsvinda uye dzisina kudya kwakakwana. Magariro emukamba dzenhapwa haagamuchirike pamberi pemutemo wenyika zhinji nokuti vanhu vakatapwa havana mukana wekuva nemumiriri pamberi pedare remhosva. Nokumwe kutaura idzi ikamba dzevakokorodzwa vasina mhaka pamberi pemitemo yenyika, chikonzero chekusungwa chiri: ruvengo, rusarurarudzi, rusaruraganda kana imwewo mhando yerusaruraboka.
Munguva yaitonga bato reNazi kuGermany, nyika iyi yakavaka kamba dzenhapwa zhinji dzaitenherwa vanhu vanosanganisira maJudah, vaRomani nengochani. Kamba dzevatapwa dzekutanga dzakavakwa muGermany pakagadzwa Adolf Hitler kuva mutungamiri wehurumende yeGermany muna ndira wa1933. Kamba idzi dzaitenherwa vainzi vavengi vebato reNazi uye vatungamiri vemasangano evashandi; pakupera kwegore 1933 kamba idzi dzakanga dzave nevasungwa 45,000 uye huwandu hwakakura mushure mekupiswa kwakaitwa dare reReich mugorero.


text:
Gonyonhatu
Muchidzidzo chePimanyika, gonyonhatu chiumbwa chine mativi matatu nemagonyo matatu. gonyonhatu chiumbwa chiri pamupanda wegonyozhinji. gonyonhatu rine mikwava A, B, C rinonyorwa sezvizvi, AABC.
Mhando dzegonyonhatu[chinja | edit source]
Muchikamu chino tichataura pamusoro pemarudzi egonyonhatu; mhando dzegonyonhatu dzinotumidzwa mazita zvichienderana nekupimwa kwemativi uye magonyo ari pakati paro.
Kune gonyonhatu tsazakose (equilateral triangle) - iri rine mativi ose akaenza uye gonyo nhatu dzose dzakaenzana.
Kune gonyonhatu mutseyekwa (scalene triangle) - iri rine mativi ose ane nhambwe dzakasiyana uye gonyo nhatu dzose dzakasiyana. Hazvinei gonyonhatu mutseyekwa agara nedivi ripi anotaridzika seanorerekera (kana kuwandira) kune rimwe divi nguva dzose.
Kune gonyonhatu tsazamaviri (isosceles triangle) - iri rine mativi maviri akaenzana, negonyo mbiri dzakaenzana.
Kunoitawo gonyonhatu yemutwi (right-angled triangle) - iyi ine mativi maviri anosvika pamukwava une gonyo re 90o.
Nharaunda yegonyonhatu[chinja | edit source]
Nharaunda yegonyonhatu runonyorwa netsazaniso inoti:
Nharaunda = 1/2(b.h)
Patsazaniso iri, b, anomirira hwaro hwegonyonhatu; h achimirira hudzamu. Panotsvakwa nharaunda, tinogona kusarudza divi ripi zvaro kuti rive hwaro. Kana tadaro, hudzamu hunenge hwave nhambwe yemutwi unobva pagonyo rakatarisana nehwaro uchinobata pahwaro hwegonyonhatu.
Rheshiyo dzePimagonyonhatu[chinja | edit source]
Ichi chidzidzo chononzi trigonometric ratio kuEnglish. Chidzidzo chino chinotaura pamusoro pehukama huripo pakati penhambwe dziri pamativi nemagonyo egonyonhatu. Chikamu ichi tinoshanda negonyonhatu yemutwi tichidzidza nezve rheshiyo dzinoti tangent, sine uye cosine. Rheshiyo idzi dzinoshandiswa kuti tizive mativi uye magonyo ane hukuru hunenge husinga zivikanwe.
Kuti tipinde muchidzidzo cheRheshiyo dzePimagonyonhatu tinotanga tadudza mazita anopiwa kumativi egonyonhatu. Mativi matatu anopiwa mazita zvichibva pakuti tiri kushanda negonyo ripi regonyonhatu.
- Divi rakabatana negonyo ratiri kushanda naro rinonzi divi remuny'asi (adjacent kuEnglish),
- Divi rakatarisana negonyo ratiri kushanda naro rinonzi darisanwa (opposite kuEnglish) ; iri divi rakaita mutwi nehwaro.
- Divi guru rine nhambwe yakareba kupfura mamwe rinonzi muzendami (hypotenuse) nokuti rinoita sokunge rakazendamiswa rakatsigirwa kuhwaro nedarisanwa.
Sine yegonyo iRheshiyo yenhambwe dzedarisanwa nemuzendami. Sine ine tsazaniso inoti:
Sine = darisanwa/muzendami
Cosine yegonyo iRheshiyo yenhambwe dzedivi remuny'asi nemuzendami. Cosine ine tsazaniso inoti:
Cosine = divi remuny'asi/muzendami
Tangent yegonyo iRheshiyo yenhambwe dzedarisanwa nedivi remuny'asi. Tangent ine tsazaniso inoti:
Tangent = darisanwa/divi remuny'asi


text:
Muduso
Muduso (finance in English) zvinoreva kuwanikwa nokumanejewa kwemari, nokubatwa kwose kwemari pane kutenga nekutengeserana. Boka riri kuripa mari kana kupa mari pane chinhu chiri kutengewa rinonzi riri kudusa. Mari yacho iri kupiwa inonzi muduso zvakare.
Gurukota rinowona nezveMuduso ndiPatrick Chinamasa.
- Mubereko (interest)
Kupiwa kweZita[chinja | edit source]
Mukutaura kwemazuva ano unonzwa kuchinzi:
- Wotodusa kana uchida kuti zvifambe - kureva kuti ipa mari - "finance".
- Takaenda kunoshanya kuKariba, kambani yedu ndiyo yakapa muduso werwendo urwu - we went to visit Kariba and our company financed the trip.
Tikatarisa kukura kwakaita mutauro weEnglish tinoona vaikwereta mazwi kune mimwe mitauro uye mamwe mazwi akatanga ari "slang" akazopinda mukutaura kwemazuva ose achitoshandiswawo kumabasa nevakuru. Shoko rokuti muduso rinenge rakafanira kutsanangura chinonzi "finance".
Muenzaniso[chinja | edit source]
Chinyorwa chiri pano vazhinji vanokwanisa kuchinzwisisa nokuturikira kuenda kuEnglish zviri nyore
- Pane zambuko rakavakwa rinoyambuka rwizi Zambezi paChirundu. Muduso wokuvaka zambuko iri wakabva kuJapan, Bhanga guru rekuJapan ndiro rakadusa.
- Mukuturikira kunonzi. A bridge was built that crosses the Zambezi river at Chirundu. The bridge was built with finance from Japan, the Bank of Japan financed the project.


text:
Chiyero chekupimisa
Chiyero chekupimisa (Unit of measure) zvinoreva mwero une huwandu hwakatarwa pamitemo yenyika kana Pasirose, kuti uve chidzikwe (standard) chinoshandiswa pakupima mhando yehuwandu ihwohwo.
Somuenzaniso kana tichipima nhambwe tinoshandisa chiyero chinonzi mita (metre).
Pasirose sangano re International Organisation for Standardization ndiro rine hugabe hwekutara zvidzikwe zvinoshandiswa pakupima mipimo yakasiyana-siyana.
Mwerero zvinoreva mudziyo unoshandiswa kupimisa zvinhu.
Mueresero kana Mueresera (Exact quantity required) zvinoreva huwandu hwakati gejegeje nehuri kudiwa.


text:
Shambira
Kushambira (swimming) zvinoreva kuyangarara pamusoro pemvura munhu achienda mberi kuburikidza nokuchayira mvura kumashure nemaoko nemakumbo. Vanhu vanoshambira munzvimbo dzinoti: rwizi, dziva, dziva rokushambira; nyanza; negungwa. Kushambira kunoitwa sekuvaraidza nguva, kutamba, kana makwikwi
Zimbabwe ine musikana akakunda kumakwikwi ePasirose anonzi Olympics. Musikana uyu anonzi Kirsty Coventry akatora menduru dze gold ne bronze pamitambo ya2008.
Tsika[chinja | edit source]
Vanoshambira vane mbatya dzavanopfeka dzakagadzirirwa kuti vasaremerwa nemvura inenge yachakwatisa mbatya. Jira rinosoneswa mbatya dzekushambira rakagadzirwa kuti risabata mvura yakawanda. Kutsika dzeVarungu zviri mavari kuti vabereki vanoshambira pamwe nevana vavo kana kuti muroora anoshambira natezvara akapfeka mbatya dzokushambira.
Kuno kuAfrica vanhu Vatema vashoma vanoshambira zvikurusei kune vakura kana vakaroorana. Hachisi chinhu chinotariswa mune zvakanaka kuti mubereki anoshambira pamwe nemwana kana kuti muroora natezvara. Kune zvizvarwa zveZimbabwe zvagara kumhiri kwemakungwa kuEurope, USA neAustralia yave tsika yave kuonekwa kuti vabereki vanoshambira nevana vavo; izvi zvichitevedzawo tsika nemitemo yenyika idzodzo.
Kunyika idzi vanoda kuti mwana ari pasi pemakore gumi nemaviri ave nemukuru anomutarira kana ari mudziva rokushambira. Kazhinji zhinji mubereki ndiye anotora danho irori rokuva mutariri wevana vake. Zvisineiwo zvinotaridza kuti vanhu vechizvarwa cheZimbabwe vanokasira kutorawo tsika dzekunyika dzavakatamira - kusiri kunzi maitiro aya akashata kana kururama.


text:
Doro
Doro (Beer) chinwiwa chinogadzirwa nokuviriswa kwezvirimwa kuchishandiswa mbiriso. Doro rinodhaka kana rikanwiwa rakawanda uye harina kunaka kuhutano kana richinwiwa rakawandisa.
Mamwe mazita edoro anonzi hwahwa, mhamba, mupeta uye kune mhando dzaka siyana siyana dzinoti, masese, kachasu, kangopisa ne doro rechi Rungu. MuZimbabwe doro rechirungu rinogadzirwa neNational Breweries, masese achi gadzirwa ne Chibuku Breweries uye nema kanzuru ne Afdis inogadzira kangopisa.
Kubvuvira (Add malt or yeast when brewing beer) kana kupumha. Tinobvuvira hwahwa nezuva retatu: we add malt to the beer on the third dav of its preparation.
- Anodzvutudza doro kuti anzwe mubiko: he sips the beer to find out its taste.
Hokera (Attraction; quality of attracting). Doro rine hokera: beer betrays itself.
Kabisira (Private beer - brewed for a select few, not for sale or for many people).
Muhwa kana muswa (Stale beer) - apa kureva doro rave kushata kana kuora.
Kubatwa nedoro[chinja | edit source]
Kune matanho akasiyana ekubatwa nedoro zvichienderana nehuwandu uye mhando yedoro ranwiwa, uye vanhu vanodhakwa nehuwandu hwedoro hwakasiyana.
Kana munhu anwa doro anotanga kudhakwa doro richinge rawanda mumuviri. Kudhakwa kazhinji kunoonekwa nematauriro anenge oita munhu imwe nguva nyadzi dzapera otaura zvinhu asingawanzo kutaura kana doro risati ramubata.
Vamwe vatauri vanoti kudzandiwa vachireva kudhakwa asi pano tichati kudzandiwa kunodarika kudhakwa. Apa doro rinenge rabata muviri nepfungwa dzomunhu zvinodarika mwero wekunzi kudhakwa. Apa munhu anenge asisagone zvinhu zviri nyore sokufamba kana kumira.
Vamwewo vanoti kukorewa nedoro; asi pano tichati kukorewa doro rinenge rabata zvinodarika kudhaka nokudzandiwa. Apa doro rinenge romurwarisa munhu nokuwanda kwaro - iyi ndiyo inonzi intoxication kuEnglish.
Munhu anodhakwa kana kuti kuraradza anonzi chidhakwa kana kuti chiradza.
Zvirwere zvedoro[chinja | edit source]
- Chinyangu, chinanzvu kureva kutsvuka kwemuromo kunokonzerwa nekunwa chikokiyana kana kachasu.
- Munhu akatsiga anozviganhura pakunwa hwahwa.


text:
Gonyo
Muzvidzidzo zvePimanyika (Geometry) gonyo (angle) izwi rinoreva kushama kwakaita mukwava uri pakati pemitsetse miviri inosangana pamukwava iwoyo. Kukura kwegonyo kunopimwa nenhamwe yekushama kwakaita mukwava uri pakati pemitsetse miviri, gonyo rinokura apo mitsetse iyi inenge iri kutaramukana.
Gonyo kana ichipimwa inopimwa nechiyero chinonzi dhigiriyi chinova chinomirirwa nevara iri (o). Mitsetse miviri kana ichinge yabatana zvokunge yakanamana, tinoti pane gonyo 0o.
Mitsetse kana yakaita mutwi (yakarurama) inenge ine mupimo wegonyo 90o.
Gonyo rinopoteredza poyindi rinopimwa kuita 360o. Iri ndiro gonyo riripo kana tapoteredza denderedzwa kamwechete zvizere.


text:
Pimagonyonhatu
Muchidzidzo Pimanyika, pimagonyonhatu chidzidzo chinoongorora hukama huripo pakati penhambwe dziri pamativi nemagonyo egonyonhatu. Kukura kwakaita gonyo kunodudzwa negovano dzinoti sine, cosine, uye tangent
Govano (ratio) izwi rinoreva hukama huripo pakati penhamba mbiri dzine nzenda (dimensions) dzakafanana. Govano inonyorwa seizvi (a:b), izvi zvichitiudza kuti nhamba yechipiri inopinda kangani mune yokutanga.
Rheshiyo dzePimagonyonhatu[chinja | edit source]
Ichi chidzidzo chononzi trigonometric ratio kuEnglish. Chidzidzo chino chinotaura pamusoro pehukama huripo pakati penhambwe dziri pamativi nemagonyo egonyonhatu. Chikamu ichi tinoshanda negonyonhatu yemutwi tichidzidza nezve rheshiyo dzinoti tangent, sine uye cosine. Rheshiyo idzi dzinoshandiswa kuti tizive mativi uye magonyo ane hukuru hunenge husinga zivikanwe.
Kuti tipinde muchidzidzo cheRheshiyo dzePimagonyonhatu tinotanga tadudza mazita anopiwa kumativi egonyonhatu. Mativi matatu anopiwa mazita zvichibva pakuti tiri kushanda negonyo ripi regonyonhatu.
- Divi rakabatana negonyo ratiri kushanda naro rinonzi divi remuny'asi (adjacent kuEnglish),
- Divi rakatarisana negonyo ratiri kushanda naro rinonzi darisanwa (opposite kuEnglish) ; iri divi rakaita mutwi nehwaro.
- Divi guru rine nhambwe yakareba kupfura mamwe rinonzi muzendami (hypotenuse) nokuti rinoita sokunge rakazendamiswa rakatsigirwa kuhwaro nedarisanwa.
Sine yegonyo iRheshiyo yenhambwe dzedarisanwa nemuzendami. Sine ine tsazaniso inoti:
Sine = darisanwa/muzendami
Cosine yegonyo iRheshiyo yenhambwe dzedivi remuny'asi nemuzendami. Cosine ine tsazaniso inoti:
Cosine = divi remuny'asi/muzendami
Tangent yegonyo iRheshiyo yenhambwe dzedarisanwa nedivi remuny'asi. Tangent ine tsazaniso inoti:
Tangent = darisanwa/divi remuny'asi


text:
Nhau 111: Mukomana Akabatwa Nehope
Maiwe-e! Chii chiri kuitika pano? Mukomana avete pasi akuvara kwazvo here? Tarira! mumwe wavarume vanobuda mumba ndiPauro! Ungaonawopo Timotio here? Ko mukomana awa napawindi here?
Hungu, ndozvaitika chaizvo. Pauro anga achikurukura hurukuro kuvadzidzi vomuno muTroa. Aiziva kuti haazovaonizve kwenguva refu nokuti anofanira kuenda neigwa mangwana. Nokudaro akapfuurira kutaura kusvikira pakati pousiku.
Eya, uyu mukomana anonzi Yutiko anga agere pawindi, ndokubatwa nehope. Awira pasi, napawindi chaipo, nhurikidzwa nhatu kusvika pasi! Saka unogona kuona kuti nei vanhu vachinge vanonetsekana kwazvo. Apo vanhu vanosimudza mukomana, kuri sezvavanotyira chaizvo. Afa!
Panoona Pauro kuti mukomanayo wafa, anovata pamusoro pake ndokumufungatira. Ipapo anoti: 'Musanetsekana. Arinani hake!' Mupenyu! Inenji! Pauro amudzorera kuupenyu! Fungu romufaro rinopararira mubokaro.
Vose vanokwirazve kumusoro ndokudya zvokudya. Pauro anopfuurira kutaura kusvikira kwoedza. Asika ungasimbisira kuti Yutiko haachabatwizve nehope! Ipapo Pauro, Timotio naavo vanofamba navo vanopinda mugwa. Unoziva kwavari kuenda here?
Pauro achikungobva kupedza rwendo rwake rwechitatu rwokuparidza, uye ari kuenda kumusha. Parwendo urwu Pauro akanga agara makore matatu muguta reEfeso roga bedzi. Saka urwu rwunotova rwendo rurefu kupinda rwendo rwechipiri.
Vabva Troa, igwa rinomira paMireto kwechinguvana. Efeso zvairi mamaira mashomanene chaizvo kure, Pauro anodana varume vakuru mudziungano kuti vayambukire Mireto kuti agotaura navo kwenguva yokupedzisira. Pashure pacho, panosvika nguva yokuti igwa riende, haiwa vanosuruvara sei kuona Pauro achienda!
Pakupedzisira igwa rinodzokera Kesaria. Apo Pauro anogara muno paimba yomudzidzi Firipo, muprofita Agabhasi anonyevera Pauro. Anotaura kuti Pauro achaitwa musungwa paanosvika Jerusarema. Chokwadi, ndozvinoitika. Ipapo, ava mutorongo kwamakore mairi muKesaria, Pauro anotumirwa Roma kundotambwa mhaka pamberi pomubati ushe weRoma Kesari. Ngationei chinoitika parwendo rwokuRoma.
Mabasa ganhuro 19 kusvikira ku-26.
Mibvunzo
- Mumufananidzo, mukomana avete pasi ndiani, uye chii chaitika kwaari?
- Pauro anoitei paanoona kuti mukomana wacho afa?
- Pauro, Timotio, uye vamwe vari kufamba navo vari kuenda kupi, uye chii chinoitika pavanomira paMireto?
- Muprofita Agabhasi anoyambira Pauro nezvechii, uye izvi zvinoitika sei sokungotaura kwaita muprofita wacho?
Mibvunzo yokuwedzera
- Verenga Mabasa 20:7-38.
Tingaramba sei ta“kachena paropa ravanhu vose,” maererano nemashoko aPauro akanyorwa pana Mabasa 20:26, 27? (Ezek. 33:8; Mab. 18:6, 7)
Nei vakuru vachifanira ‘kubatisisa shoko rakatendeka’ pavanenge vachidzidzisa? (Mab. 20:17, 29, 30; Tito 1:7-9; 2 Tim. 1:13)
- Verenga Mabasa 26:24-32.
Pauro akashandisa sei kuva kwake chizvarwa cheRoma kuti aite basa rokuparidza raakanga apiwa naJesu? (Mab. 9:15; 16:37, 38; 25:11, 12; 26:32; Ruka 21:12, 13)


text:
Mhandamabwe
Muhushangazhi hwemugodhi, mhandamabwe (crushers in English) zvinoreva michina inoshandisa simbi dzikukutu kupwanya matombo makuru anobva pasi pemugodhi. Matombo echitofu anenge aputitswa pasi pemugodhi anobuditswa akakura kuita 20-60 cm. Matombo aya anotsemurwa nemhandamabwe dzinorova nekumanika matombo aya pakati pesimbi dzikukutu, izvi zvichikonzera matombo aya kuti atsemuke. Panozopera basa remhandamabwe, matombo anenge apwanyiwa atsetseka kuita 2-5 cm.
Kubandanda kana kudukuta (pulverize) zvinoreva kugaya kana kukuya chinhu chichisara chave mhukutu kana guruva.
- Mhukutu (dust settled or suspended).


text:
Uganda
Uganda inyika yakakomberedzwa nedzimwe iri kumabvazuva kweAfrica. Uganda inoganhurana nenyika dzinoti: Kenya iri kumabvazuva; South Sudan iri kumaodzanyemba; Democratic Republic of the Congo iri kumadokero; Rwanda iri kuchamhembe kwakadziva kumadokero uye Tanzania iri kuchamhembe.
Kuchamhembe kwenyika iyi kunobatanidzira chikamu chikuru cheNyanza Victoria iyo ine zvikamu muKenya neTanzania; izvi zvoreva kuti Uganda iri muDunhu reNyanza Huru dzeAfrica. Uganda iri munzvimbo inobva mvura yeRwizi Nile uye matunhu ayo ane mamiriro ekunze akatsaukana asi achienderana nepairi pane muenzanisi.
Zita rokuti Uganda rinobva paUshe hweBuganda, hunobatanidzira chikamu chikuru chekuchamhembe kwenyika zvichisanganisira gutaguru reKamapala. Mutauro wekumahofisi ndiyo English. Mutauro weLuganda wakatekeshera nenyika yose uye kune mimwe mitauro mizhinji inosanganisira Swahili. Mutungamiri wenyika pari zvino (2014) anonzi Yoweri Kaguta Museveni uyo akatora chigaro nechisimba mugore 1980.


text:
NHARIREYOMURINDI (YOKUDZIDZA) JUNE 2015
Magazini ino ine nyaya dzichadzidzwa musi wa27 July kusvika August?30, 2015.
Kristu
—Simba raMwari
Zvishamiso zvaJesu hazvina kungobatsira vaIsraeri chete, asiwo zvairatidza zvaachaitira vanhu munguva pfupi iri kuuya.
Aida Vanhu
Maitiro aiita Jesu zvishamiso, airatidza kuti munhu akaita sei?
Tinogona Kuramba Takachena
Bhaibheri rinotaura zvinhu zvitatu zvinotibatsira kuti tikunde zvido zvounzenza.
“Kana Kingsley Achizvigona, Handingambozvitadzi!”
Kingsley, wokuSri Lanka, akatora nguva yakareba chaizvo achigadzirira hurukuro yaaizopa mumaminitsi mashomanana chete.
Mararamiro Ako Ngaaenderane Nemunyengetero Womuenzaniso
—Chikamu 1
Nei Jesu akatanga munyengetero uyu nemashoko okuti “Baba vedu,” kwete kuti “Baba vangu”?
Mararamiro Ako Ngaaenderane Nemunyengetero Womuenzaniso
—Chikamu 2
Patinokumbira Mwari kuti atipe zvokudya zvedu zvanhasi, tinenge tisingangokumbiri zvokudya zvedu chete.
“Munofanira Kutsungirira”
Pane zvinhu zvina zvatinopiwa naJehovha zvinogona kutibatsira kutsungirira miedzo.
Unoyeuka Here?
Wakaverenga here magazini eNharireyomurindi emwedzi mishoma yapfuura? Ona kana uchiri kuyeuka.


text:
Baradzarudzi
Shoko rokuti baradzarudzi (genocide kuChirungu) rinoreva chirongwa chakanangana nokuparadza vanhu verumwe rudzi vanhu ava vachiurayiwa nenzira yakarongwa neavo vanenge varangana kuti vaite huipi hwakadaro. Chiitiko chebaradzarudzi chakaitika kuEurope panguva yeHondo yePasirose yeChipiri apo pakaurayiwa maJudah vanosvika mamiriyoni matanhatu (6m) vakapondwa nemawuto aitungamirwa nemutongi godzonga (tyrant, dictator) ainzi Adolf Hitler. Nhoroondo yejambwa iri inowanikwa pachinyorwa chinonzi rutsvamhumburu.
Baradzarudzi rakaitikawo zvakare munyika yeRwanda apo pakava nekupondwa kwemhomho yevanhu verudzi rwechiTutsi vachipondwa nevanhu verudzi rwechiHutu mugore 1994. Izvi zvakaitika kwenguva inokwana mazuva zana (100); nhamba inomisikidzwa yevanhu vakapondwa iri pakati pe 500,000 kusvika 1,000,000 vari chikamu chemakumi maviri pazana (20%) chevagari vemuRwanda panguva iyoyo.


text:
Huchenjeri
Shoko rokuti huchenjeri (Intelligence in English) rinoreva kugona kushandisa pfungwa. Asi shoko iri rinokwanisa kupatsanurwa nokuti vanhu tonoonekwa tichigona kushandisa pfungwa nenzira dzakasiyana uye panguva dzaksiyana. Mumwe ane kuchenjera kwekugona muchikoro asi asina kuchenjera kwekugona kutaura nekugarisana nevanhu.
Mhando Dzacho[chinja | edit source]
Mamwe mashoko anotaura mhando dzeuchenjeri ndeanoti: ungwaru; kupangama; unhari.
Chisepe (Able, clever, expert person) apa kureva nyanzvi.
Unhari (oratory skills) zvinoreva munhu akachenjera pakutaura anokwanisa kubata nokushandura mafungiro evanhu nokuda kwemashoko nemutauriro wake.
Mhangami (Clever, watchful, practical person) apa kureva munhu akangwarira pakucherechedza nokuziva zvokuita. Uyo anonzi akapangama.
Sharara (clever man) murume akachenjera.
Gorokodzi, magorokodzi, gorokotera (Expert. Knowledgeable person. Person of vast knowledge) apa kureva chikwapuro kana nyanzvi.
Chiti (know how) kureva uyo anogona kuita basa racho.
Kuchenjedza (put on guard) - Wakandichenjedza nokusandipa mari kwawakaita nguva yakapera.
Mbaravara kana nyanzvi (Clever person) apa kureva munhu akachenjera. Imbaravara yomukomana: he is an intelligent boy.


text:
Nhau 37: Tendi Rokunamatira
UNOZIVA here chiri chivako ichi? Itendi chairo rokunamatira Jehovha. Rinonziwo tabernakeri. Vanhu vakapedza kurivaka gore rimwe vabva Egipita. Unoziva here kuti yaiva pfungwa yaani yokurivaka?
Yaiva pfungwa yaJehovha. Mosesi ari muGomo reSinai, Jehovha akamuudza mavakirwe aro. Akataura kuti rivakwe nomutoo wokuti rigoparadzaniswa nyore nyore. Neiyi nzira mativi aigona kutakurirwa kuimwe nzvimbo, uye ikoko ndokubatanidzwazve pamwe chete. Nokudaro paitama vaIsraeri panzvimbo nenzvimbo murenje vaienda netendi.
Kana ukatarira mukati mekakamuri kari kumugumo kwetendi, ungaona bhokisi, kana chikwembe. Iri rinonzi areka yesungano. Yakanga ine ngirozi mbiri kana makerubhi endarama, imwe kumugumo mumwe nomumwe. Mwari akanyorazve Mirairo Gumi pamabwe maviri akaserera, nokuti Mosesi akanga aputsanya okutanga. Mabwe aya aichengetwa muareka yesungano. Chirongo chemana chaichengetwawo mairi. Unoyeuka here chiri mana?
Aroni mukoma waMosesi ndiye anosarudzwa naJehovha kuva muprista mukuru. Anotungamirira vanhu mukunamata Jehovha. Navana vake vapristawo.
Zvino tarira muzikamuri retendi. Ziguru nekairi kupinda kakamuri. Unoona bhokisi here kana kachikwembe, noutsi hunopfungaira pakari? Iyi iartari panopisirwa zvinopfungaira utsi zvinonuhwira zvakanaka navaprista. Uye pane chigadziko chomwenje chine mwenje minomwe. Uye chinhu chetatu chiri mukamuriro itafura. Pairi panochengetwa zvingwa 12.
Muruvazhe rwetabernakeri mune shambiro, izere nemvura. Vaprista vanoshambiramo. Uyewo mune artari huru. Mhuka dzakafa dzinopisirwa pano sechipiriso kuna Jehovha. Tendi riri pakati chaipo pemisasa, uye vaIsraeri vanogara mumatendi avo akaipoterera.
Eksodho 25:8-40; 26:1-37; 27:1-8; 28:1; 30:1-10, 17-21; 34:1, 2; VaHebheru 9:1-5.
Mibvunzo
- Chivako chiri pamufananidzo chinonzi chii, uye chinoshandiswei?
- Nei Jehovha akaudza Mosesi kuti agadzire tendi raigona kuputswa zviri nyore?
- Bhokisi riri mukamuri duku riri kumucheto kwetende chii, uye bhokisi racho rinei?
- Jehovha anosarudza ani kuti ave muprista mukuru, uye muprista mukuru wacho anoitei?
- Taura zvinhu zvitatu zviri mukamuri hombe retende.
- Zvinhu zvipi zviviri zviri muchivanze chetebhenekeri, uye zvinoshandiswei?
Mibvunzo yokuwedzera
- Verenga Eksodho 25:8-40; 26:1-37; 27:1-8; uye 28:1.
Ko makerubhi aiva pa“areka yechipupuriro” aimiririrei? (Eks. 25:20, 22; Num. 7:89; 2 Madz. 19:15)
- Verenga Eksodho 30:1-10, 17-21; 34:1, 2; uye VaHebheru 9:1-5.
Nei Jehovha akasimbisa kuti vaprista vaishumira patebhenekeri vagare vakachena uye izvi zvinofanira kuita kuti tinzwe sei nhasi? (Eks. 30:18-21; 40:30, 31; VaH. 10:22)
Muapostora Pauro anoratidza sei kuti tebhenekeri nesungano yoMutemo zvakanga zvisingachashandi panguva yaakanyora tsamba yake kuvaKristu vechiHebheru? (VaH. 9:1, 9; 10:1)


text:
Muchaneta Chimuka
GOMARARA chirwere chakaipa zvikuru icho chinoita kuti nyama dzemuviri (cells) dzinge dzichimera nenzira dzakasiyana zvichikanganisa utano hwemunhu. Chirwere chegomarara chinogona kubata kana ipi zvayo nhengo yemuviri, semapapu, mudumbu, mazamu, muchibereko nezvimwe.
Gomarara rinogona kubata munhu wose, mukuru kana mudiki.
Gomarara remuzamu rakamira sei?
Gomarara remuzamu rinobata varume nevakadzi, asi rakanyanya kuwandira kumadzimai.
Gomarara remhando iyi rinoonekwa nekumera kabundu mukati mezamhu kana muhapwa uye ndiro riri kukonzera ndufu kumadzimai vakawanda, zvikuru avo vari pakati pemakore 40 kusvika 55 okuberekwa.
Kana chirwere ichi chikakasika kuonekwa chinogona kurapwa chichipera.
Zviratidzo zvegomarara remuzamu:
- Bundu rinonzwika rakaomarara mukati mezamu asi risingarwadzi
- Zamu rinogona kusanduka ruvara kuita rwe“orange” kana kuva karonda kasingapore.
- Tsinga dzepamazamhu dzinokura zvekare.
- Kana achinge asvinwa, mazamu anogona kuburitsa ropa kunyangwe mudzimai asiri kuyamwisa.
- Mwambabvu unoitika muhapwa unogona kunge wakazvimba asi usingarwadzi.
Ungaziva sei kuti igomarara?
Zvakakosha kuti munhu acherechedze zviratidzo zviri pamusoro kuti akasike kuwaniswa rubatsiro rwekurapwa.
Madzimai anokurudzirwa kuti ange achicherechedza sanduko dzinoitika pamazamu avo mwedzi nemwedzi, zvikuru mukati memazuva mana vachangobva mukutevera.
Madzimai ane makore 18 okuberekwa zvichienda mberi vanokurudzirwa kuti vagare vachicherechedza mazamu avo.
Gomarara rinogona kutevedza nemumhuri iyo inogona kuve nenhoroondo yechirwere ichi.
Kutora zvinodhaka zvakaita sedoro kana fodya kunowedzera mikana yekuti munhu abatwe negomarara.
Kuzorera mishonga yekukudza kana kudereredza mazamu kunovedzerawo mukana wekuva negomarara.
Gomorara iri rinorapika sei?
Kana munhu achinge avhenekwa nemachiremba vakaona kuti ane gomarara remumazamu, chikamu chezamu chinenge chakakanganisika chinogona kuvhiiwa kana kubviswa kwebundu racho.
Kana zamu racho richinge rakanganisika kuburikidza nekunonoka kuonekwa kwechirwere rinogona kubviswa rose munhu achizoiswa mazamu ekuisira (artificial breast).
Pane dzimwe nguva nzvimbo inenge yakanganiswa inopiswa nemichina yemagetsi (radiotherapy) izvi zvinobatsira kuti gomara risaramba richitekeshera nedzimwe nhengo dzemuviri dzinenge dzisina.
Chiremba anogona kupa murwere mishonga inoita kuti gomarara risaramba richinyuka (chemotherapy).


text:
Mitemo yeruhambo yaNewton
Muchidzidzo fundoyetsimba, Mitemo yeruhambo yaNewton inotsanangura hukama huripo pakati pefosi dziri kubata mutumbi nekuhamba (motion) kwemutumbi kunokonzerwa nefosi idzi. Kwemazana emakore hukama uhwu hwakataurwa nenzira dzakasiyana-siyana; Isaac Newton akazonyora mitemo yeruhambo yaNewton inotaura sezvizvi:
- Mutemo wekutanga: Pachinge pasina fosi rokunze rinotsimbira, mitumbi yose inoramba iri pakuzorora, kana pakuhamba kusingachinje kunotevedza gwara rakatwasuka. Izvi zvinoreva kuti mutumbi wakazorora unoramba wakazorora kusvika watekenyewa nefosi rokunze risina rimwe fosi rinorigadadza. Zvakare mutumbi uri kuhamba unoramba uri kuhamba nespidhi imwechete uye rudzivo rusingachinje kusvika apo unotekenyewa nefosi rokunze risina rimwe fosi rinorigadadza. Uyu mutemo unotaura pamusoro pechinepfu.
- Mitemo wechipiri: Apo mutumbi unohamba, rufangu rwawo a rwunotevedza rudzivo rwakati sambamba nefosi riri kutekenya; rufangu nefosi zvine muzasedimbu wekuteverana uye rufangu nehuremu zvine muzasedimbu wakasunama. Izvi zvinoreva kuti rufangu rwunokwira panokwira fosi uye rufangu rwunodzika panokwira huremu. Mutemo wechipiri uyu unonyorwa netsazaniso inotevera F = m.a
- Mutemo wechitatu: *Mutemo wechitatu: Pose pane fosi inomutsa panowanikwa fosi inopirimuka yakaenzana uye inopikisana nefosi inomutsa. Izvi zvinoreva kuti kana mitumbi miviri ichiita mutsimba wefosi, fosi inomutsa nefosi inopirimuka dzine huhombe hwakaenzana asi fosi idzi dzichinongedza mativi akapesana.
Mitemo iyi yakadhindwa mubhuku rakabuda mugore 1687.
Kurerutsa Mutauro[chinja | edit source]
Fosi inomutsa ndiyo inonzi acting force kuEnglish kureva racho fosi ratanga kusunda kana kuzvuva.
Fosi inopirimuka ndiyo inonzi reactive force kuEnglish kureva fosi rinopikisana nefosi ratanga kumutsa rinosunda kana kuzvuva.


text:
Chisumamunyati
Shoko rokuti chisumamunyati (Hypothesis in English) ringadudzirwa sezvizvi:
- Bumbiro remashoko ari kusumwa nenyanzvi anoyedza kutsangangudza mhando yechiitiko nenzira yakarongeka uye inobatanidza zvinhu zvakacherechedzwa.
- Chisumamunyati ndicho chinova hwaro hwekutara nzira nemaitiro ebasa rokubata idi kuti zviri kutaurwa nechisumamunyati idi here.
- Chisumamunyati chinofanirwa kunge chakanyorwa nenzira iri nyore kunzwisisa uye yakarongeka.
- Kugamuchirwa kwechisumamunyati kune chekuita nokuti chiri kupindirana netsananguro dzakapiwa nezvimwe zvisumazivo kana mutemo zvakaparurwa nenyanzvi munguva dzakapfuura.
- Kana chisumamunyati chapenengurwa choonekwa kuti chinotaura idi munhambo zhinji, chinobva chodanwa kunzi mutemo.
- chisumamunyati chinozoshandiswa kutsigira dudzirazivo munguva dziri mberi; saka chiri pasi pedudzirazivo pachikero chokuyedzwa nokugamuchirwa.
Zvakakosha kuonesana kuti chisumamunyati chinotaura zvinofungidzirwa kuti zvinotsanangura chiitiko chiri kucherechedzwa nenzira yakatsarukana pamberi penyanzvi uye zvichifannidzwa nezvinozivikanwa nechekare. Icho chisumamunyati chinotoda kuyedzwa kuti pabatwe kuti chinoreva chokwadi here patsananguro yachinopa. Kune rimwe divi dudzirazivo rinenge rakaedzwa rikawonekwa richireva idi panhambo zhinji zvokuti rave kutembeka mune zvarinotaura.
Kupiwa kwezita[chinja | edit source]
Zita rokuti chisumamunyati rabatanidza mazwi anoti kusuma uye munyati. Izwi rokuti kusuma rinoreva kupira mashoko kuvanhu kana kuti kuudza vanhu mashoko - to inform or propose. Shoko rokuti munyati rinoreva mazano, pfungwa zvikurusei mazano ane tsarukano anogamuchirika anotaridza kuti munhu ari kufunga zvakarongeka. Saka pano chisumamunyati chinosuma pfungwa nemazano enyanzvi iri kunyora kune avo vachaverenga kana kunzwa. Chichifaninidzwa nezvinoitwa pakusuma mashoko padare mumusha, mashoko anotaurwa nechisumamunyati anogona kuvandudzwa zvichienderana nehumbowo hutsva.


text:
South Africa
South Africa inyika iri muAfrica.
South Africa inotungamirirwa navaJacob Zuma vebato reANC. Guta guru remunyika iyi rinonzi Pretoria. Zvakadaro hazvo, VaZuma havagari muguta iri sezvinoitwa naVaMugabe vemuZimbabwe vavakaganhurana navo. VaZuma vanogara muJoburg, munzvimbo inonzi Sandton. South Africa senyika ine mitauro nemarudzi akawanda zvikuru. Mitauro inosanganisira ChiXhosa,ChiZulu, ChiPeri, ChiNdebele,ChiTswana,ChiVhenda, Chirungu, ChiAfrikana, ChiFurenji nemimwe yakawanda. Chinondifadza ini semunyori nemupepeti wechinyorwa chino ndechekuti, nyika iyi inobvumidza zvizvarwa zvayo kushandisa zvakakwana mitauro yavo. Marodhi, nzvimbo, migwagwa mizhinji yakanyorwa nemitauro yevanhu ava.


text:
Rudzi rwaIsrael
Rudzi rwemaJudah (Jews in English) rudzi rwevanhu vane madzitateguru akabva kunyika yeIsrael vari vanhu vakazvarwa nevanakomana gumi nevaviri vaJacob . Nhoroondo yerudzi urwu inotevedza madzibaba avo ane mazita akanyorwa muBhaibheri vanoti: Abraham; Isaac; naJacob. Urwu ndirwo rudzi rwakatungamirwa naMoses kubuda muEgypt rwudzi urwu rwakapiwa Mitemo gumi yaMwari iyo yaidzidziswa naMoses apo akabva kunosangana naMwari pagomo reSinai.
Hugari hwemaJudah[chinja | edit source]
Kune maJudah achiriko anogara munyika yeIsrael inova nzvimbo yavanokoshesa senyika yechipikirwa chakaitwa pakati paMwari namadzibaba avo. MaJudah akawanda vakapararira Pasirose vaine hugari hwakawanda munyika dzinoti: USA; France; United Kingdom; Russia Argentina; Brazil nedzimwewo nyika.
Kuno kuAfrica maJudah vane hugari hwakawanda kunyanya muSouth Africa; hugari hwavo hunoda kusvika 71,100 munyika iyi. MuSouth Africa maJudah vakauya panguva yekupambwa kwenyika iyi, vamwe vachizouya munguva yohutongi hwevachena. Kune maJudah ari muSouth Africa akabva kuRussia uye kunyika dziri kumavirira kweRussia. Nyika idzi dzinosanganisira Lithuania; Poland; Estonia neLativia.
MaJudah muZimbabwe[chinja | edit source]
MaJudah akauya muZimbabwe panguva yakauya Varungu ndokuumba Chita chavo chemaJudah mugore ra 1895. Ichi chita chaitungamirwa naJoe van Praagh akava Mayor wechiJudah wekutanga muguta reHarare. Milton Park muHarare ine mugwagwa wakapiwa zita raJoe van Praagh. MuGuta reKadoma kwakambova naMayor wechiJudah akagadzwa mugore ra1956; murume uyu ainzi Robert Sternberg.
Hugari hwemaJudah munyika yeZimbabwe hwaderera kubva pahwaive panguva yeRusununguko. Vamwe vavo vakatamira kuSouth Africa, vamwe vachienda kuIsrael, USA nekuEurope. MaJudah anozivikanwa munhoroondo yeZimbabwe anosanganisira: Alfred Beit; Dr Michael Gelfand; Professor Laurence Levy; Joe van Praagh; B.S Leon; Sam Levy; Gary Thompson nevamweyo.
Nobel Prize[chinja | edit source]
Mubayiro weNobel Prize wakavambwa mugore ra1901 nemururme ainzi Alfred Nobel akazvarwa kunyika yeSweden. Mibayiro yezvikamu zvinoti: Physics, Chemistry, Physiology or Medicine, Literature, and Peace yakatanga kupiwa mugore ra1901. Peace Prize inopiwa kuOslo, Norway, mimwe mibayiro inopiwa kuStockholm, Sweden. Kunonzi chikamu gumi nemanomwe kubva muzana (18%) chemibayiro yeNobel Prize chakatorwa nemaJudah kubva pakavambwa mibayiro iyi.
Rutsvamhumburu[chinja | edit source]
Rutsvamhumburu kana kuti Holocaust kuChirungu raiva jambwa rokuurayiwa kukuru kwemaJudah munguva yakarwiwa Hondo yePasirose yeChipiri. Urwu rushambwa rwakatungamirwa naAdolf Hitler neBato reNazi avo vakakonzera kuurayiwa kwemaJudah vaigara muGermany nevamwe vaigara kune mamwe matunhu akanga akapambwa neGermany munguva iyi kuEurope. Nyanzvi dzenhoroondo dzine fungidziro yokuti maJudah vakaurayiwa nejambwa iri vakasvika mamiriyoni matanhatu (6m). Shoko rekuti Holocaust rinoreva burnt whole, saka kwedu kuChiShona kwanzi rutsvamhumburu kureva kuti muviri wemunhu waipiswa uri mhumburu kuita dota pasina chaisara.


text:
Dzivanhengo
Muzvidzidzo zveScience dzivanhengo (membrane) rukanda rine basa rekuputira kuganhura, uye kubatanidza nhengo kana nyere.
Dzivanhengo rinosarura zvinobvinina (semipermeable membrane in English) zvinoreva rukanda runotendera mheu dzimwe kudarika asi rusingatenderi dzimwe mheu kudarika. Rukanda rwemhando iyi runoshanda apo madzinde anosveta mvura kubva muvhu ichikwira nemunhengo dzawo kusvika kumashizha muchiitiko chemusenerera. Nokumwe kutaura tingati membrane rukanda runosarura zvinobvinina.
Vamwe vaturi vanodana rukanda rutete urwu kuti shwanu, kureva inzonzi membrane kuEnglish. Shoko iri rinoda kunotodzana nerekuti mushwaira rinoreva capillary - zvose zviri zviviri zvinhu zvitetesa.
Kurerutsa Mutauro[chinja | edit source]
- Permeable zvinoreva chiro chinobvinina.
- Semipermeable or selective permeability zvinotaura chiro chinosarura mheu dzinokwanisa kudarika pakubvinina, asi chiro ichi chichidzivisa dzimwe mheu kudarika. Nokumwe kutauro kunopfupisa tinokwanisa kuti dzivanhengo rinosarura zvinobvinina kureva iyo selective permeability.
- Mamwe mashoko anokwanisa kushanda kureva membranne ndeanoti: dzivanhengo kana mudzivo wenhengo. Shoko rokuti mudzivo (boundary) rinoreva pamuganhu panoperera nhengo, mutumbi kana kana chinhu chiri kucherechedzwa. Saka apa zvoreva kuti membrane inenge iri muganhu wenhengo. imwe kana muganhu unoganhura nhengo kubva kune dzimwe nhengo. Pahuwandu kunenge kwonzi madzivanhengo.


text:
Zvapupu zvaJehovha Zvakabuda Muchechi yeRoma Here?
Aiwa. Kunyange zvazvo tiri vaKristu, hatina kubuda muchechi yeRoma. Nei tichidaro?
Chechi dzakabuda muRoma dzinopikisana nedzidziso dzeRoma. Kunyange zvazvo chiri chokwadi kuti Zvapupu zvaJehovha hazviwirirani nedzidziso dzechechi yeRoma, isu hatina kubuda muchechi yeRoma nemhaka yezvikonzero zvinotevera:
Dzidziso dzakawanda dzemachechi akabuda muRoma dzinopesana nezvinonyatsodzidziswa neBhaibheri. Somuenzaniso, Bhaibheri rinodzidzisa kuti “kuna Mwari mumwe chete,” kwete vanaMwari vatatu vari mumunhu mumwe chete. (1 Timoti 2:5; Johani 14:28) Uye rinodzidzisa zvakajeka kuti Mwari anoranga vakaipa nokuvaparadza zvachose, kwete nokuvapisa mumoto.—Pisarema 37:9; 2 VaTesaronika 1:9.
Hatishori chechi yeRoma kana zvimwe zvitendero. Asi kuti tinoparidza mashoko akanaka oUmambo hwaMwari, nechinangwa chokubatsira vamwe kuti vave nokutenda mumashoko akanaka atinoparidza. (Mateu 24:14; 28:19, 20) Chido chedu ndechokudzidzisa vanhu vanoda chokwadi nezvaMwari uye Shoko rake, Bhaibheri, kwete kushora dzidziso dzezvimwe zvitendero.—VaKorose 1:9, 10; 2 Timoti 2:24, 25.


text:
True Jesus Church
Kereke ye "True Jesus Church" ikereke yakazvimirira yakavambwa kuBeijing kuChina muna 1917. Nhasi kereke iyi ine vatendi vanosvika miriyoni imwe nechidimbu munyika dzinoita makumi mana neimwe nema muzviumbe zvitanhatu.
Kereke iyi ndeye rwudzi rwepentecost rwakabva muchi kristu pakutanga kwe twentieth century. Kereke re True Jesus Church rinotenda muchidzidzo che Oneness Pentecostal theology (chidzidzo Chezita ra Jesu).
Kubvira muna 1997 kereke iyi yakatanga kuveko ku nyika ye South Africa. Kereke iri rinoti rakapomherwa basa rekuparidza shoko kunyika dzose dzepasi Jesu asati adzoka kechiviri.
Zvidzidzo gumi zvekereke iri zvinoti:
- Mweya Mutsvene
- Kubhabhatidzwa
- Kugezwa Kwemakumbo
- Misa
- Sabata
- Jesu Kristu
- Bhaibheri
- Ruponeso
- Kereke
- Kutongwa Kwemagumo


text:
Nhamba ndemera
Mazwi anoti nhamba ndemera (negative number in English) ari kushandiswa pano kureva nhamba diki kuna zero iri pasi pazero. Nhamba ndemera dzinoshandiswa kutaridza kurasikirwa nehuwandu, kuderera kwehuwandu, kutaridza kuti pane chikwereti. Somuenzaniso kana paine chikwereti chezana remadhora chinonyorwa senhamba ndemera sezvizvi -$100. Nhamba ndemera dzinonyorwa dziine chiratidzo chokubvisa pamberi. Somuenzaniso -3, huwandu ndemera hune huhombe 3; nhamba iyi inotaurwa ichinzi 3 ndemo - kureva minus 3.
Kupiwa kwezita[chinja | edit source]
Apa shoko rokuti ndemera rinotodzana nerinoti ndemo rinoreva maitiro ekupokanidza seizvo zvinoitwa kana minus achishandiswa. Shoko reEnglish rokuti negative rinotaura kusavapo kwechinhu chiri kutarisirwa kana kupokana nezviri kutarisirwa.
Nhamba dzakakura kudarika zero ichanzi nhamba ndandira.


text:
Ruzha
Ruzha kana nyaudzo (Noise) zvinoreva kutaura kurira nezwi rakakwirira zvikurusei kana kurira uku kuchikanganisa vamwe vanoda kunyararo. Mubhawa mune ruzha. Nokumwe kutaura tingati zhowezha - noise, pandemonium.
Kurerutsa Mutauro[chinja | edit source]
- Chiya (Disturbing noise, racket) zvinoreva ruzha runokanganisa kana kuvhiringa nzvimbo ine runyararo.
- Motokari dzinopa chiya pamugwagwa uri pedyo nemusha wavo - motor-cars make a row along the street that passes by their homestead.
- Mufanechiya rikagova zita remhuri.


text:
Sango
Sango (forest in English) inzvimbo isna misha yakavakwa ine miti nehuswa. Zvakakosha kuchengeta masango tisingapise nokuti miti irimo inogadzira oxygen yatinofema uye unobata mhepo kuti isasvika kumisha nesimba rakanyanya. Miti inochengetedzawo tupuka tunobatsra mbesa dzedu panguva idzo mbesa dzinenge dzotumbuka; tupuka utwu tunobatsira sikarudzi mumbesa dzinorimwa. Tupuka twakafanana nenyuchi tunobatsira kutakura chikono chembesa kuendesa kuchikadzi mumaruva.
Binga isango rine miti yakawanda sezviya zvinoonekwa kumapinga ekuCongo kana ekuBrazil muBinga reAmazon.
Denhere (thicket) zvinoreva sango rine makwenzi kana miti isina kunyanya kureba.
Dzote (Thick, dark fores) kana gwindingwi kutaura sango rine miti mizhinji yakabatana kunyanya.
Mhundwa kana bvokocho (Thick impenetrable growth of grass and other plants).


text:
Genesisi
Kusikwa kwazvose 1.1 Pakutanga Mwari akasika denga nenyika.2Nyika yakanga isina kugadzirwa ,isina chinhu ,rima rakanga riripo pamsoro pemvura yakadzika ; Mweya waMwari wakanga achigara pamusoro pemvura. 3 Mwari akati chiedza ngachivepo ,chiedza chikavapo .4 Mwari akavona chiedza ,kuti chakanaka;Mwari akaparadzanisa chiedza nerima .5 Mwari akatumidza chiedza akati Masikati,nerima akaritumidza ,akati Vusiku.Madeko akavapo namangwanani akavapo ,zuva rimwe.6 Mwari akati: Nzvimbo ngaivepo pakati pemvura kuti iparadzane mvura nemvura.7 Mwari akaita nzvimbo akaparadzanisa mvura yakanga iri pasi penzvimbo nemvura yakanga iri pamusoro penzvimbo;zvikaita saizvozvo .8 Mwari akatumidza nzvimbo akati denga.Madeko akavapo namangwanani akavapo zuva repiri. 9 Mwari akati mvura iri pasi pedenga ngaivungane pamwe chete ,kuti pasi pakawoma pavonekwe; zvikaita saizvozvo.10 Mwari akatumidza pasi pakawoma akati Nyika; nemvura yakavungana akaitumidza akati Makungwa ; Mwari akavona kuti zvakanaka .11 Mwari akati: nyika ngaimerese vuswa nemirivo inobereka mbeu ,nemiti inobereka michero inamarudzi ayo ,mbeu dzayo dziri mukati mayo ,panyika,zvikaitika saizvozvo.12 Nyika ikameresa vuswa nemuriwo inobereka michero ,mbeu dzayo dziri mukati mayo,inamarudzi ayo; Mwari akavo-a kuti zvakanaka .13 Madeko akavapo namangwanani akavapo zuva retatu.14 Mwari akati : Chiedza ngaivepo panzvimbo yedenga ,kuti zviparadzanise masikati novusiku; kuti zvive zviratidzo nenguva,nemazuva,nemakore;15 ngapawe nechiedza pazvimbo yedenga kuti zvivhenekere panyika;zvikaita saizvozvo .16 Mwari akaita zviedza zvikuru zviviri ; chiedza chikuru kuti chibate vushe masikati nechiedza ciduku kuti chibate vushe vusiku nenyeredzi vo.


text:
Ruware
Muchidzidzo cheTaranyika, ruware ( flat, low rock outcrop) idombo rinovhara nharaunda huru asi risina hudzamu kana kukwirira kwakanyanya. Nzvimbo yeruware inoshandiswa kuyanika zvirimwa zvakohwewa kuti zviome.
Chitendero[chinja | edit source]
Mundima iri pana Matthew 16 Peter achitaura pamusoro paJesu anoududza chidzidzo chakakosha chokuti "(Jesu) ndivo muzodziwa nomuponesi mwanakomana waMwari Mupenyu". Ivo Jesu vanomupindura vachiti "Ndinoti kwauri ndiwe Peter, paruware urwu ndichavaka Kereke yangu, masimba ehedhesi haatongo ikurira". Apa ruware rwairehwa ndicho chizaruro chakauya kuna Peter chokuziva nokugamuchira ivo Jesu saiye muzodziwa waMwari nemuponesi wenyika.


text:
Mhumburu (chizere)
Shoko rokuti Mhumburu (whole object, rounded) rinoreva chinhu chose chizere chisina kugurwa, kuchekwa kana kupatsanurwa. Saka pakuverengwa kwenhamba mazuvaose panotevedzwa nhamba mhumburu dzinoti 1, 2, 3, 4, 5 ..... zvichingodaro. Nhamba mhumburu haina dimbu kana musarirwa pairi.
Vamwe vatauri vanoti mbumbira - Whole of an object or collection, as opposed to a part.
Tsika[chinja | edit source]
- Shato inokwanisa kumedza mhembwe iri mhumburu.
- Katsitsi zvinoreva kamedu kadikisa kechinhu chizere.


text:
Chiredzi
Chiredzi idhorobha riri muProvince yeMasvingo kuri kuchamhembe kwakadziva kumabvazuva kweZimbabwe. Dhorobha reChiredzi pamwe neriri pedyo reTriangle ndidzo nzvimbo dzinorima nzimbe zvakanyanya muZimabwe.
Hugari hweChiredzi[chinja | edit source]
Pakuverengwa kwevanhu mugore ra 2002, Chiredzi yaiva nevagari 26,129 zviuru makumi maviri nenhanhatu zana rimwe makumi maviri nepfumbawe. Hippo Valley Hospital inowanikwa mudhorobha iri uye ndiyo nzvimbo iri kubatsira kutara vanorwara ne HIV/AIDS.


text:
Mhiri kweMakungwa
Shoko rokuti mhiri kwemakungwa (Overseas in English) zvinoreva nzvimbo kana kuti nyika iri kunr rimwe divi regungwa. Somuenzaniso kana tiri kuAfrica zvinoreva kuti nzvimbo dziri muzviumbe zvinoti: Asia, Europe, Australia, North America neSouth America zviri kumhiri kwemakungwa.
Kune vanhu zvizvarwa zveAfrica vakanogara kunyika dziri mhiri kwemakungwa, vazhinji vacho vanowanikwa kuEurope, North America, neAustralia. North America, South America neEurope dzine marudzi echitema vakazvarwa nevanhu vakatapwa muhuranda kumatunhu iwayo.


text:
WASHINGTON—
Mutungamiri we MDC, VaMorgan Tsvangirai, vashora zvikuru kupambwa neMuvhuro kwemurwiri wekodzero dzevanhu, VaItai Dzamara.
VaTsvangirai vati vakatambira runhare neMuvhuro kubva kumudzimai waVaDzamara, Amai Sheffra Dzamara, achivaziviswa nezvekupambwa kwemurwiri wekodzero dzevanhu uyu.
Vati ivo nebato ravo vari kushushikana zvikuru nekupambwa uku, vakati VaDzamara vakapa mashoko erutsigiro pakaita MDC musangano wayo neMugovera.
VaTsvangirai vati mutungamiri wenyika, VaRobert Mugabe, pamwe nehurumende yavo ndivo vanoziva kwavakaisa VaDzamara. Vatiwo VaMugabe, avo vanova sachigaro we African Union ne SADC, havafanirwe kuramba vari mutungamiri wenyika inopamba zvizvarwa zvayo.
VaTsvangirai, avo vanga vachifanirwa kucherechedza zuva rekuberekwa kwavo neChipiri, vati havana kuisa mari parutivi yekupemberera zuva rekuberekwa kwavo. Mashoko aya anenge anga akanangana naVaMugabe avo vakaita bhavhadhe rakadya mari yakawanda uku nyika ichidya nhoko dzezvironda.
Asi VaTsvangirai vati vatora mukana uyu kushoropodza hurumende nekwavanoti kupamba kwayakaita VaDzamara, vanova mutungamiri wesangano re Occupy Africa Unity Square.
Mutungamiri weMDC atorawo mukana wekuyeuchidza veruzhinji kupambwa nekupondwa kwakaitwa magamba eMDC akaita samuchakabvu Tonderai Ndira, Tichaona Chiminya na Beta Chokururama nevamwe.
VaTsvangirai vaudza veruzhinji kuti nyika yose inofanirwa kubatana nebato ravo mukumanikdza hurumende kuti ibude pachena panyaya ya VaDzamara.
Zvichakadaro, mutauriri wemapurisa, Senior Assistant Commissioner Charity Charamba, vaudza Studio 7 kuti mapurisa asumwa nezvekupambwa kwaVaDzamara uye atanga kuferefeta nyaya iyi.
Mumiriri weEuropean Union-muZimbabwe, VaPhillipe Van Damme, vaudzawo Studio 7 kuti vari kushushikana zvikuru nekushaikwa kwaVaDzamara.
VaVan Damme vati havo vari kuBelgium pari zvino asi vati hofisi yavo muZimbabwe iri kuenderera mberi ichiferefeta nyaya iyi.
EU yakatanga kudyidzana neZimbabwe gore rino kunyange hazvo vamwe vanorwira kodzero dzevanhu vange vachichema chema kuti EU yakakurumidza kumedza kutsenga ichada panyaya yekudyidzana neZimbabwe.
Vanhu ava vanoti nyaya yekodzero dzevanhu uye kusaremekedzwa kwebumbiro remitemo kuri kuenderera mberi muZimbabwe nokudaro EU haifanirwe kudyidzana naVaMugabe.
Mukuru wesangano rinorwira kodzero dezevanhu remuamerica, reRobert F. Kennedy Centre for Human Rights, Amai Kerry Kennedy, vashorawo zvakanyanya kupambwa kwaVaDzamara.
Amai Kennedy vati zviri kuitwa nehurumende yeZimbabwe zvinhu zvinoshoresa.
Vatiwo VaMugabe, sachigaro weAfrican Union vanofanira kuita zvinhu zvinoyemurwa nevamwe kwete kutoenda pamberi nekutyora kodzero dzevanhu
Sangano iri ratiwo mapurisa emuZimbawe nevasori vane nhoroondo yekutyora kodzero dzevanhu.
Mudzimai waVaDzamara, Amai Sheffra Dzamara, vanoti vari kuda kuti murume wavo adzoke kumba ari mupenyu.
Hurukuro naAmai Sheffra Dzamara
VaDzamara vakapambwa mumba inogerwa vanhu muHarare ndokuendwa navo vari mumotokari yemhando rwe Isuzu.
Sangano reZimbabwe Lawyers for Human Rights rinoti rakwirawo kudare repamusoro reHigh Court richiti mapazi ehurumende ane chekuita nekuchengetedzwa kwenyika anofanira kutaura kuti VaDzamara varipi kana vari ivo vakavapamba.
Hurukuro naVaDzimbabwe Chimbga


text:
Ruwoko
Ruwoko (arm in English) ndiyo nhengo inobuda kubva pamutumbi wemunhu yatinotakura nayo zvinhu.
Kumbandidza (Grip firmly) Akati musika webadza mbandi nembato: he gripped the spike-head of the hoe with the tongs.
Tsika[chinja | edit source]
- Chinopa mawoko; muromo haupi.
- Ane ruwoko rwekurima mbambaira.
- Ane ruwoko - kureva kuti anoba.
- Ane ruwoko rwegudo - kureva kuti anonyanya kurova vana.
- Vairima nechibhakera: they used to turn the soil by hand (i.e using hoe). Shoko iri ringagona kushandiswa kuturikira inonzi manual or manually kuEnglish. Vamwe vatauri vanoti huri kana tsiva kureva chibhakera.
Kupeta mawoko[chinja | edit source]
- Kugumbatira zvinoreva kupeta mawoko akabata mapendekete - rudyi ruchibata kuruboshwe, ruboshwe ruchinobata bendekete rorudyi.????
- Kupfumbatira zvinoreva kubata chinhu wakavharira muchanza.
- Kufunyisa zvinoreva kupeta mawoko akabata pachipfuva.
- Kubungatira kana kufungatira zvinoreva kupeta mawoko akabatana pachawo - kana kunge wakabata chinhu iwo mawowko akarongeka nenzira iyoyi.


text:
Misandu yeSebhe
Muchidzidzo fundoyetsimba, Misandu yesebhe (States of Matter) izita rapiwa kududza chimiro chezvinhu zvinobatika nekuonekwa nekunzwikwa pakunge zvasvitswa panharaunda yakasiyana hujoto kana mutsindo (temperature and pressure). Kune misandu mitatu yemvura zvichienderana nehujoto hwemvura yacho.
Godo (solid) - iri izwi rapiwa kutsangudza chinhu chakaumbana chisingayerere chingafananidzwa nedombo kana simbi. Takatarisana nemvura tinoona inoita magodo emazaya echando (ice) kana mvura yatondodzwa zviri pasi pe 0o Celsius. Magodo haayerere uye anochengeta kuumbwa kwaakaitwa, pasina kutsindirika kwakanyanya kungaitwa.
Mutuvi (Liquid) - iri zita rapiwa kududza chinhu chine kutaridzika kunenge kwemvura inoyerera. Chinhu chine musandu weMutuvi chinoyerera uye chakadirwa mugapu, chinotora kuumbwa kwakaita gapu iroro zvichienderana nehuwandu wemutuvi wacho. Muenzaniso wemituvi inosanganisira mvura, mukaka, huchi, peturu, zvichingodaro. Iri zita rapiwa richitoredzera mutuvi unova mvura iya yemukaka.
Gasi (Gas) - iri zita rapiwa kuzvinhu zvinenga mweya watinofema, zvisingabatike, asi zvichigona kunzwika kuti zviripo. Gasi rinotambanuka kuzadza nzvimbo kana rongo raunenge waiswa, zvakare unogona kutsindirwa kana mutsindo wawedzerwa. Mienzaniso yegasi inosanganidza oxygen, carbon dioxide, hydrogen, hydrogen sulphide zvichingodaro


text:
Dzinoyamwisa
Dzinoyamwisa (mammals in English) mupanda wemhuka dzinofema mweya, dzine muzongoza uye dzinozivikanwa nekuva nevhudzi kana kuti mamvanda. Chikuru chinonekwa pamhuka dzinoyamwisa ndechekuti dzine tsatsadzi dzinobuditsa mukaka kubva mumazamu kana mhuka nzvari yazvara mwana. Mhuka zhinji dziri pamupanda wedzinoyamwisa dzinowanikwa dziine tsatsadzi dzinobuditsa dikita.
- Matyaka, dombwe, manhombwe kana madombwe (First beestings; colostrum) zvinoreva mukaka unotanga kubuda kana mwana azvarwa une ruvara rwakaita yellow.
.


text:
Gonyoina tsazamativi
Muchidzidzo chePimanyika, gonyoina tsazamativi (Rhombus) chiumbwa chine mativi mana ose akaenzana. gonyo dzemukati dzakatarisana dzinenge dzakaenzana zvakare. Chiumbwa ichi chine madanhamakonyo maviri anochekana negonyo re 90o. Skweya iri pamupanda wegonyoina tsazamativi. Zita rokuti tsazamativi rinotsangangurwa kuchinyorwa chinonzi pimanzvimbo. Chivakamberi chokuti tsaza- chinobva kushoko rechiManyika rokuti tsazana rinoreva kuenzana.
Zvifaniro zvegonyoina tsazamativi[chinja | edit source]
Gonyoina tsazamativi rega-rega rine maguramakonyo mbiri anobatanidza mikwava (vertices) miviri yakatarisana, uye mativi maviri akati sambamba. Kuchishandiswa gonyonhatu dzine chidzudzani pane umbowo hwokuti gonyoina tsazamativi rine kupimirana kunotevedza madanhamakonyo maviri ari mariri. Chiumbwa ichi chine faniro (properties) dzinotevera:
- Gonyo mbiri dzakatarisana dzakaenzana
- Guramakonyo mbiri anochekana negonyo re 90o; akaita mutwi.
- Guramakonyo maviri anochekana kuita zvikamu zviviri zvakaenzana.
Faniro yekutanga inotiudza kuti gonyoina tsazamativi riri pamupanda wegonyoina sambamba
Nharaunda yegonyoina tsazamativi[chinja | edit source]
Nharaunda yechiumbwa ichi runowanikwa netsazaniso inoti:
Nharaunda, A = 1/2.b.h
Apa b anomirira nhambwe yehwaro; h achimirira nhambwe yehudzamu. Tinotora hwaro sedivi ripi zvaro; hudzamu hunozotorwa senhambwe yemutwi unobatanidza mativi maviri asina kutevedzana.
Imwe nzira inokwaniswa kushanda ndeyekuti tinopangidzwa mikwava yegonyoina iri nemavara ABCD; nharaunda tinenge toiwana netsazaniso inoti:
Nharaunda, A = (AC.BD)/2
Apa AC naBD dzinenge dziri nhambwe dzemaguramakonyo maviri.


text:
Hunyoro
Izwi rokuti hunyoro (Moisture) rinotaura kuvepo kwemvura pane chinhu chiri kutariswa. Hunyoro hunopimwa sechikamu pazana chehuremu hwechinhu chiri kutariswa.
Somuenzaniso ngatitii pane saga rechibage chinorema 50kg; toti vawongorori vakawona kuti chine hunyoro hunosvika 4%. Izvi zvinoreva kuti chibage ichi chine 2kg dzemvura. Chibage ichi chingataridzika sechakaoma asi kana chakandwa muhovhoni inopisa 2kg yemvura iyi inopfungaira chibage chakasara chisisina mvura zvachose.
Kana hunyoro huchirehwa huri mumhepo hunonzi munyonhi - humidity.
Kana hunyoro huchirehwa huri muzvirimwa zvakakohwewa sechibage hunonzi mutsvava; apa kuwomesa kwacho kunonzi kutsvanura.


text:
Tendai Biti
Tendai Laxton Biti akambobata basa saMinister of Finance muZimbabwe. Mukutaura kwechimanjemanje Tendai Biti ndiro gurukota rinoona nezveMuduso. Biti ndiye zvakare Munyori Mukuru weBato reMovement for Democratic Change (MDC-T) rinofamba naMorgan Tsvangirai, murume uyu anomirira bato iri mudare reParliament of Zimbabwe.
Kukura Kwavo[chinja | edit source]
Biti akaberekwa kuDzivarasekwa, Harare, akadzidza kuGoromonzi High School kubva gore 1980 kusvika 1985. Akanopinda kuUniversity of Zimbabwe mugore ra1986 achidzidza Mutemo (law). Ari paUniversity akabata chinzvimbo cheMunyori Mukuru weStudents Union , munguva iyi akatungamira vadzidzi kuratidzira vachipokana nekumbunyikidzwa kwaiitwa vadzidzisi vairambidzwa kutaura pfungwa dzavo zvizere. Paakapedza kuUniveristy Biti akanotanga basa neKambani yemagweta Honey and Blackenberg achizova mumwe wana muzvinabhizinisi ava nemakore 26.


text:
Munda
Munda (field of crops) zvinoreva ndima yevhu yakatambanuka inoshandiswa senvimbo yekudyara zvirimwa zvinosanganisira chibage, nzungu, gorosi,sunflower, mapfunde, rukweza zvichingodaro.
Chikamu chemunda chinonzi ndima, chisasa kana kuti bande - mazwi aya anoshandiswa kutaura chikamu chemunda chapwiwa kuti munhu asakure. Ndima rinotaurawo chikamu chemunda chakadyarwa zvakasiyana, kana chero chipi chikamu chiri kutaurwa nezvacho.
Shoko rokuti huhwo gura kana kuti makura rinotaura minda yakaundiwa kare ingava ichiri kurimwa kana isisarimwe.
Masimo zvinoreva munda wakadyarwa huswa kana miti.
Guunwa kana bemhenwa kana maguunwa (New land cleared of undergrowth) apa kureva munda watemwa madenhere kuti uchirimwa. Kutema uku kunonzi kukuhuna.
Gwidi kana magwidi (Cultivated field on hill, or hillside)


text:
Mukaka
Mukaka (milk in English) inowanikwa pamhuka dziri pamupanda wedzinoyamwisa. Mukaka unodyiwa nevanhu unokamwa pamombe kana pambudzi. Mombe inokamiwa mukaka panguva yokunge iine mhuru.
Zvinogadzirwa neMukaka[chinja | edit source]
Mukaka unogadziriswa zvinhu zvakawanda zvinosanganisira: yoghurt; cheese; butter; ice cream; milk chocolate nezvimwe zvinwiwa nzvekubikisa.
Kana mukaka uchinge wakodzekwa unoita ruwomba pasi pacho paine mutuvi kana kuti mvura. Ruwomba runoshandiswa ruchidyiwa rwakadaro kana kugadzira butter, cheese nezvimwewo.
Mukaka WaAmai[chinja | edit source]
Munhukadzi kana asununguka mwana mazamu (breasts) anoburitsa mukaka weanonwisa mwana. Vanoita zvehutano vanokurudzira kuti mwana anwe mukaka uyu kusvika pagore nemwedzi mitanhatu nekuti mumukaka uyu munowanikwa zvese zvinodiwa pakuti mwana akure zvakanaka. Vakadzi vanosununguka vana vaine chirwere cheshuramatongo (HIV) havakurudzirwe kuyamwisa mwana nekuti vanokwanisa kutapurira hutachiwana kumwana nenzira iyi.
Tsika[chinja | edit source]
- Kurera imbwa nemukaka mangwana inofuma yokuruma.
- Mukaka uri kugabha-gabha uri muhwedza (milk pail).
- Mukaka uchangokamwa unonzi manza yemukaka - fresh milk.
- Mbote (Very thick sour milk) apa kureva mahorakora.


text:
Zvinodzidziswa neBhaibheri
Bhaibheri rinopa mazano akanakisisa nezvemibvunzo yakaoma zvikuru muupenyu. Kubvira kare-kare kusvika iye zvino kushanda kunoita Bhaibheri kuri kuoneka. Muchikamu chino, uchanyatsoona kuti mazano ari muBhaibheri anoshanda zvechokwadi.
Nyaya Dziripo
Bhaibheri Rinoti Chii nezveIsita?
Ona kwakatangira zvinhu zvishanu zvine chokuita nemhemberero yeisita.
Sei Tichifanira Kuyeuka Rufu rwaJesu?
Pamusangano wekuyeuka rufu rwaJesu, ndivanaani vanofanira kudya chingwa nekunwa waini?
Tinofanira Kunamata Zvifananidzo Here?
Mwari ane basa nazvo here kuti washandisa zvifananidzo kana zvidhori pakumunamata?
Mazano Okubatsira Mhuri
VAKAROORANA
Kuwirirana Natezvara Naambuya
Mazano 3 okukubatsira kuti dambudziko ringavapo pakati pako nanatezvara risakanganisa imba yako.
VABEREKI
Kudzidzisa Kwamungaita Mwana Wenyu
Kuranga kunobatanidza zvinopfuura kungopa mitemo uye kupanicha.
VARI KUYARUKA
Zvinotaurwa Nevezera Rako Nezvekushungurudzwa Panyaya Dzepabonde
Inzwa zvinotaurwa nevechiduku vashanu nezvekushungurudzwa uye zvaungaita kana uchinge washungurudzwa.
VANA
Rongedza Zvinhu Zvako
Jehovha anoisa zvinhu zvose panzvimbo yakakodzera. Ona kuti ungamutevedzerawo sei!


text:
Chikwereti here?
Mai Chisamba, zvakaoma, murume wangu akadzidziswa nemukoma wake achibatsira vabereki vake. We are so grateful and we really appreciate what he did, actually we can never thank him enough. Chanetsa ndimaiguru mukadzi webrother, chakunge chikwereti she commands us around vachingoti murume wako dai pasina murume wangu ari kumusha achirima makandiwa nekufudza mombe. Pose panoungana vemhuri anototaura nyaya iyi. Isu tine mota mbiri nekuti kubasa ndakapihwa after my promotion ivo havana, Mai Chisamba inotori nyaya. Vari kuti ndiwo unonzi moyo wakaipa kuunganidza mota akakudzidzisa achienda kukombi. Taimboteerera asi taneta tazvitadza. Ini nemurume wangu tanga takufunga kuti babamukuru vaite calculate kuti vakaparadza mari yakawanda zvakadii pamurume wangu tidzosere pamwe tingawane zororo. Zvinoita here izvi? Babamukuru munhu akanaka akanyarara ivo maiguru ndivo vanoita semhengera mumba. Paya panonzi vemhuri vaite mudengu mudengu (kanzatu) panhamo kana pamuchato ivo havabatikane nazvo, unonzwa voti chimboitaiwo isu yedu mari yakapera nekudzidzisa murume waAgnes. I am just sick and tired of this zvatokanganisa relationship yevarume vedu. Please tibatsireiwo because at times I feel like punching maiguru. —Stressed up, Harare
Response
I hear you, dear Agnes, but for goodness sake usazvideredze kusvika pakurwa namaiguru. Mukadzinyina wako akarasika, anotoda kubatsirwa. Chekutanga regawo nditi mukuona kwangu ivo vauri kuti munhu akanaka akanyarara ndiye arikuita senyoka iya inonzi mhunza musha. Ko sei babamukuru Noel vachinyarara ipo paine bongozozo, mukoma rudzii? Sei panoitwa mafamily contributions vasingataure kana vachiona zita ravo nemhuri yavo zvisipo? Ko sei mari yakadzidziswa murume wako ichibata maiguru vako chete imo muwanano mune vanhu vaviri? Dambudziko rine vanhu vakawanda ndere kuramba vachida kutendwa nekuzivikanwa rubatsiro rwavakaita pamunhu. Kana tichiita zvakanaka tirikuitira Mwari zve ndivo chete vanogona kutenda nenzira dzakasiyana siyana. Iye Noel ari kutoitirwa zvizhinji naMusikavanhu ari kupihwa makomborero ekunge akadzidzisa munin’ina wake. Kurudziro yangu ndeyekuti garai pasi semhuri mubudirane pachena kuti vanoda kuripwa here maybe in a way they see fit. Nyaya iyi ngairege kuve yenyu imi madzimai maviri. Kana vabereki vari vapenyu ngavapindewo mudare iri muchitungamirirwa navatete kana vana mbuya kana sahwira. Usaore moyo mushonga wemhosva kuikurukura.
Nherera dzanetsa
Mai Chisamba, ndibatsirei musha wedu waparara, nherera dzauya kushata. When my sister died she left two daughters. Mumhuri medu taive three brothers and three sisters, muchakabvu ndiye aive dangwe. Ndakafunga kuti ndagona ndikataura nemurume wangu tikatora vana ava, zvese takavaitira tisingaite rubatsiro rwekukumbira. Nhasi ini nemhuri yangu ndisu tave mhandu havana zvakanaka zvavanoyeuka zvatakavaitira, all they remember mahardships. I don’t want to say much but the truth is we did the possible best. Hama dzangu dzotondireva kuti vana havasi kugara zvakanaka. This is now affecting my marriage because my husband is really fed up, ndinotoda kuuya kuzotaura nemi zvimwe zvacho hazvinyoreke. Ini handichada vana ava ndoita sei, moyo chena unoparira. —Tired aunt
Response
Ndine urombo nekushaika kwemukoma wako, may her dear soul rest in peace. Nyaya iyi inoita seyakaoma nekuti urikutya kurehwa zvakanyanya, chakakosha ihana (conscience) yako iri kuti kudii? Ko kana vana ava vasina kugara zvakanaka kwauri vaendesei kune imwe hama kwavanganogara zvakanaka. Mumhuri yekwamai vavo kune vashanu vapenyu, why can’t they go to any one of your brothers or the other sister? Hauna kundiudza kuti mukoma wako anga akaroorwa here, but still kwababa vavo kune vapenyu. Muhukama hamudi makuhwa, zvikuru sei nevana nekuti vanobva varasika zvachose, iwe nemhuri yako kana makaita nemwoyo wese musatambura regai vamwe vamboedzawo. Zviri nyore chaizvo kuona kutambura kwemwana wausingagare naye, uchazondinyorera uchindiudza kuti makazobudirira kuita sei. Ndapota iwe nemurume wako musanetsane nenyaya iyi ingoonai kuti anozvigona atora vana ava. Musaite vekupotedzera, garai pasi semhuri zvozivikanwa kuti ndiani akuvatora. Wonekanai zvakanaka nekuti vakuru vanoti, ‘mangwana ndinhasi’. Take it easy and pray about it, munyengetero une simba.
My wife is moody
I love my wife but she is always moody. Munhu anoda kunyengererwa too much. Most times I can go for three weeks pasina bonde. She treats me rudely. If I go out ndinenge ndakuvadza future yemwana. Help me mukadzi uyu andirwadzisa. Hama dzake hadzitotaure neni becoz she spoils them nenhema. —Help me
Response
Mood yauri kureva haitodiwi muwanano nekuti kushungurudza mumwe wako, kutsamwa hakusi kutaura munguva zhinji hapana chinobuda kana kuvakika. Mudzimai wako ari kubva pasungano yemuchato kana achikunyima bonde sepunishment. Izvi zviviri hazvitendedzwi kunyange ndisingazive kuti paanopinda mumood iwe unenge usina kumunyongosha here? Zvinondityisa kufunga kuti vanhu vanoroora kuti vozoita makwikwi ekutsamwidzana, kubhowana nekutukana. Aah, No God forbid! Wanano inoreva kuti you are one flesh, saka ukaita makuhwa kana kushora uri kutozvimhura. Ndinoda kukutenda nekusema kubuda kunze, well done!! Nyika ine mazino, unorumwa. Kune zvirwere zveshuramatongo zvinoparadza hupenyu. Mutsika nemagariro tine hurongwa hwakakosha hwekuenda kumadzitete kana madzimbuya moenzaniswa. Kana musingade kuenda kuhama kunyange zvakakosha endai kuma professional counsellors munobatsirwa. Muwanano hamudi kutsamwa segurwe rinozvidimbura makumbo kana ratsamwa, kana rozofara panenge pasisina chokufambisa. Continue to love your wife. If you follow this advice you will live happily ever after. Wati anoda kunyengererwa too much, maiwe asi hauzviite here? It’s part of the game kana iwe unotozvishuvira kana zvisingaitwe. Kunyengererana, kurezvana, kutaurirana zvakanaka nekudanana ndiyo nyaya yacho. Zvinogadzirika usarase mbereko nekufirwa.
Zvakaoma
Mai Chisamba, dambudziko rangu nderiri: murume wangu anoita kana three months tisina kana kusangana pabonde dambudziko rake anoti nhengo yake inorwadza. Ganda renhengo yake rinotsemuka obva arwadziwa zvakanyanya. Zvinomboitika here kune vamwe varume uye zvinorapika sei? Ndakamboti aende kunochecheudzwa asi anenge anotya. Tine vana vana, ndibatsireiwo. —Please Advise
Response
Ndinotenda netsamba yako asi chandinoda kuti uzive ndechekuti, mazuva ano, netechnology (humizha) huripo zvishoma zvinganetse kugadzirisa. Dambudziko randinoona vanhu vakati kuti havaende kuchipatara kana kwamedical doctor just for a routine check-up. Zvatinoita nedzimotokari kuendesa kuservice nekugadzirisa zvakupera nezvakafa, ndizvo zvinofanira kuitwa pamiviri yedu nenhengo dzakasiyana siyana. Ngatirege kumirirra kurwara kana kurwarirwa. Murume wako anongofanira kuenda kumaspecialist vanobata nezvesikarudzi dzevarume. Svondo rapera ndakapa zita rachiremba ane mukurumbira ari muguta reHarare anonzi Dr Danso, endai nababa vanobatsirwa. Ndinonzwisisa kutambura kwako, wanano isina bonde rakakwana inoita sekudya sadza risina usavi. Be of good cheer! I am sure this will be sorted out easily.
Paternity tests
I am in a dilemma that I believe might not be unique to myself only but to many men out there.
I had been dating this woman since 2012 and in January 2013 I was introduced to her aunts and family where we revealed our intentions that we wanted to get married. We had been sexually active for sometime and had not been using any contraceptive with the intention of having a baby.
She broke up with me at the end of March 2013 and despite all attempts by myself and her aunts to find out what the problem was — she refused to discuss the issue and became very insulting. I moved on with my life and forgot about her.
In May, I heard that she was getting customarily married which was a surprise to many including her aunts and sisters who I was still in talking terms with as friends. I asked the aunts if there was any chance that she could be pregnant and they insisted that they had also interrogated her but she denied and insisted that she was not pregnant.
On November the 18th she gave birth to a baby boy — I found out through social media when mutual friends were congratulating her. Something at the back of my head told me there was something fishy and upon calculating backwards — I realised that the pregnancy had been conceived in the month of February.
I went online and visited a number of websites that calculate conception dates and they put the conception dates of the said pregnancy between February 14 and February 21, 2013.
During that period I vividly recall that we engaged in sex numerous times as it was Valentine’s week and also my birthday was a few days later. I also consulted some nurses who are midwives and they confirmed the same thing — they also stated that even if she did sleep with the other guy during the same period, there is no way she could possibly know who the biological father of the baby is.
I do not deny that she was cheating on me all along but upon further investigation — I found out that the husband whom she is married to never came to Bulawayo during the month of February — and I can account for her whereabouts for the entire February up to the 13th of March which is when she went to Harare.
I went back to the aunts but I knew from the start that they could not be of any help as they would want to protect their niece’s marriage — so they could not assist me. Instead I was accused of being jealous and wanting to be a sore loser.
I got in touch with the husband and he was quite understanding. He said he would get back to me after questioning his wife. He called me the next day saying she had said she broke things up with me way back. Further more he insisted that what his wife did in the past was forgiven and they were looking towards the future. I asked him if we could do paternity tests and that I would be willing to pay for the costs and he said he would think about it. Two days later he phoned me again and told me that his doctor had confirmed that the baby was his and told me to stay out of their lives before sending a tirade of insulting smss.
Now my problem is what to do next.
If the baby is mine, I would definitely want to be a part of his life. I constantly have sleepless nights thinking that my son is being raised by another man. Do I walk away from what could possibly be my son for the sake of a selfish cheating ex? I don’t want to watch my son (if he is mine) from the shadows as he grows up. If he is mine, I deserve to be a part of his life and I feel that I have already lost out on much.
I am told I have no legal basis to approach the courts and ask for a paternity test as the man she is married to is deemed the legal father by the court — is this true? I realise that as time goes on I might not have any chance of ever getting to the truth as I will be asked why I didn’t raise this issue earlier. The mother of the baby will definitely never admit to the possibility of the baby being mine so what options do I have?
I don’t want this issue to come up in future and make me look like I was irresponsible. So please advise me on what steps I can take to get to the truth. If he is not mine then fine, I will have peace of mind. I know this is a very sensitive issue but in all honesty I truly deserve to know if that child is mine or not.
There are so many cases of paternity fraud where women claim maintenance from innocent men who are not the biological fathers of some children out there but in all these cases no one bothers to think of the plight of the real biological father who has been denied so much by a woman who either tossed a coin between two men to give the baby to or merely made a choice based on the financial positions of the two men she was involved with.
It is a pity our laws are so quick to demand paternity tests when it is the woman seeking to prove the paternity of a child but do not also consider the right of men who may be in my position. It is ironic that maybe years from now this same lady may decide to seek for maintenance and the courts will grant her request yet it does not recognise my right to know the identity of the biological father of this same child at this present moment.
Response
By the look of your letter you haven’t moved on, not even an inch although you think you have done so. The truth is you are still stuck in your old world. Your letter is all about your ex, saka indirectly you still care. This is a very, very sensitive issue which may leave you more devastated if some of these issues are not handled properly. Chimwe cheupenyu chandinoda kuti uzive ndechekuti munhu nembwa hazvirevererwi nekuti unogona kuzonyara. Zvekuva nedi rakaperera zvinongoitwa kana uchitaura pamusoro pako sedungamunhu kwete uchitaura the next person. Madates auri kutaura kuti haana kumboenda kwakati nekwakati you can’t be hundred percent sure. Vakuru vanoti kure kwegava ndiko kusina mutsubvu, unombozvifungawo here kuti munhu anoda kuita chinhu chake anoshinga, anogona kukwira ndege yemangwanani odzoka neyemanheru. Ko bonde rinoswererwa here? Apa ndiri kungoda kuti don’t be too sure unozonyara kana kuzvipinza muna ndaisireva. Yeuka uyu mudzimai ave wemunhu ukamudenha nyaya yacho inorwiwa ruviri, kubva kwaari nekune murume wake. This woman was double crossing you bhora rinogona kuenda either way saka ngoma yako usairidzise dzamara mayambuka. Hongu mwana ikodzero yake kuti azive mubereki wake wechokwadi. Kurudziro yangu ndeyekuti enda kumagweta ako vakuudze nzira inobvumwa nemutemo kuti izvi zviitwe zvakare zvisingazo dongonyedza mwana kana ava vari muwanano. Good luck.
Troubled
I was in love with a certain girl for almost a year in Chipinge district. Our love was characterised by quarrels because she barred all the girls from interacting with me. That was a tough situation to me since we hadn’t yet been in marriage. Due to her misunderstanding I decided to coax another girl of the same area and married her (another girl). Now she is also married to someone but she is still threatening me saying I eroded her virginity. Also she is claiming to be my wife despite her marriage. I tried to apologise but she promised me revenge using witchcraft. What can I do, mother?
Response
Shanje idambudziko, dzimwe nguva rinonetsa kunzwisisa kana kurapa. Muongororo yanguwo ndinoona seinokonzerwa neyavanoti pachirungu inferiority complex. Kakuperevera kari mukati kati, izvi hazvinei neupfumi kana urombo nekuti zviri muhunhu hwemunhu. Ex wako is now married to another man and, for goodness sake, she should respect her marriage because this is her life. She cannot enjoy both worlds. Iwe uri murume wemudzimai wawakaroora saka hapana zvaunofanira kutaura namai ava, remekedza mhuri yako. Kunyange zvisingakurudzirwe iwe na ex wako makaita bonde musiri muwanano akarasikirwa nehumhandara hwake, ndinovimba hamuna kuita zvekubhinyana nekuti mese hamuna kutaura zvinoreva kuti makabvumirana.
Tsumo yedu inoti ‘‘yadeuka yadeuka mvura haidyorerwe’’, ndizvo zvakaita humhandara. I don’t understand this woman, how can she claim to be your wife yet she is married to another man? Kurudziro yekutanga ndeye kuti taurai nemadzitete nemadzimbuya ake kuti anoda here kuti nyaya iyi isvitswe kune murume wake nekuti kuramba uchitaura naye iye akaroorwa murwa kaviri. Akaramba achitaura zvekukuroya endai munomhan’ara kumapurisa pasha ndiswe mutemo.
As a born again, I can no longer participate muChivanhu
Kumhuri kwedu takakurira muchivanhu, tichirova makuva, nekunobvunzira mushure mekunge munhu afa zvese nekubika madoro. Iye zvino ndakatendeuka, ndakuenda kuchechi. Panonzi panodiwa mari ndinoisawo yangu, though I don’t want to be involved practically. Hama dzangu dzinondinyomba pese pandinoramba to be involved muzviitiko izvozvo and they say ndave kudada. I have tried to explain to them, but it looks like my explanations are falling on deaf ears. Mazuva ano vakutorega nekundiudza zvinenge zvichiitika ndakuita kunge mutorwa chaiye. May you help, Mai Chisamba? — Confused
Response
Chinonzi kutendeuka haisi right about turn. Kana wasarudza nzira yaMwari zvinoreva kuti zvose zvawaiita zvisingatendedzwe nechitendero chako wotosiya. Nzira yekunamata muchokwadi haina tozombonopira, tozombonovhunzira kwaambuya vamuDutch kana kuti tombonoshandirwa. You say you still contribute kumari dzekuita chivanhu although you no longer want to be involved practically apa hapana wauri kunyengedza. Mwari wawave kushumira vanoona these back door contributions. Zvekunamata hazvina mahalf measures, it’s either uriko kana kuti hauko. Ukaona uchiri kukendenga kuti zvino vanozofunga kuti ndakudada kana kuti ndaakunge mutorwa hausati waibva muchitendero. Dada hongu nekuzivikanwa kuti hauchaenda kunorohwa makuva kana kunoendwa kugata nezvimwe zvakadaro.
Don’t waste your time trying to justify it and explaining, just pray for these people, munamato unogadzirisa zvose izvi murunyararo pasina anoti ndakanzi zvakati zvakati.
Vanhu ngavaremekedze sarudzo yako, usatambudzike nekunyombwa nekuti hazvina zvazvinokanganisa muhupenyu hwako. Vachadzoka havo pada ndiwe wakutozoponisa mhuri yekwenyu. Shinga mutendi shinga, muimbi anoti, anoda kuendako ngaazviteurire, kutendeuka idungamunhu.
mudzimba@zimpapers.co.zw


text:
JW Library
JW Library App ndeyepamutemo uye yakagadzirwa neZvapupu zvaJehovha. Ine maBhaibheri akasiyana-siyana uye mabhuku anobatsira pakudzidza Bhaibheri.
Zvakaita Bhaibheri
Sarudza shanduro yeBhaibheri yauri kuda pa6 dziripo.
Baya nhamba yevhesi kuti uone kuti vhesi yacho inoti chii mune mamwe maBhaibheri.
Kuti uone mamwe mashoko nezvevhesi yaunenge wasarudza, baya chiratidzo chinenge chiripo.
Mashandisiro
Ita zvokutsvara kuti uvhure.
Isa kadhi pavhesi kana kuti chitsauko kuti ukurumidze kudzokera pawanga uchiverenga.
Kana uchida kukurumidza kuenda pane zvawakambovhura tarisa pakanzi Zvandakambovhura.
Kana paine mashoko auri kutsvaka pachinhu chauri kuverenga anyore pakanzi Tsvaga.
Zvimwe Zvokutarisira Munguva Pfupi Iri Kutevera
Uchakwanisa kuzodhaunirodha mabhuku nemagazini mumitauro yakawanda.
Uchakwanisa kuzomaka uye kunyora manotsi paunenge uchiverenga.